**Α΄ ΘΕΜΑΤΙΚΗ ΕΝΟΤΗΤΑ**

**Η αντίληψη για τη φιλοσοφία: Η φιλοσοφία και η διαμόρφωση του ανθρώπου.**

 **1η Διδακτική ενότητα: Γιατί φιλοσοφεί ο άνθρωπος;**

**Αριστοτέλης, *Μετὰ τὰ φυσικὰ*, Α2, 98b12-28**

|  |
| --- |
| *Δομικά στοιχεία κειμένου* |

**Η περιέργεια και ο θαυμασμός γέννησαν τη φιλοσοφία.**

Διὰ γὰρ τὸ θαυμάζειν οἱ ἄνθρωποι καὶ νῦν καὶ τὸ πρῶτον ἤρξαντο φιλοσοφεῖν,

**Από τα παράδοξα της καθημερινότητας στα στοιχεία του σύμπαντος.**

ἐξ ἀρχῆς μὲν τὰ πρόχειρα τῶν ἀτόπων θαυμάσαντες, εἶτα κατὰ μικρὸν οὕτω προϊόντες καὶ περὶ τῶν μειζόνων διαπορήσαντες, οἷον περί τε τῶν τῆς σελήνης παθημάτων καὶ τῶν περὶ τὸν ἥλιον καὶ τὰ ἄστρα καὶ περὶ τῆς τοῦ παντὸς γενέσεως.

**Η συνειδητοποίηση άγνοιας. Φιλοσοφία και μύθος.**

Ὁ δ’ ἀπορῶν καὶ θαυμάζων οἴεται ἀγνοεῖν (διὸ καὶ ὁ φιλόμυθος φιλόσοφός πώς ἐστιν· ὁ γὰρ μῦθος σύγκειται ἐκ θαυμασίων)·

**Η γνώση ως σκοπός της φιλοσοφίας. Απόδειξη.**

ὥστ’ εἴπερ διὰ τὸ φεύγειν τὴν ἄγνοιαν ἐφιλοσόφησαν, φανερὸν ὅτι διὰ τὸ εἰδέναι τὸ ἐπίστασθαι ἐδίωκον καὶ οὐ χρήσεώς τινος ἕνεκεν. Μαρτυρεῖ δὲ αὐτὸ τὸ συμβεβηκός· σχεδὸν γὰρ πάντων ὑπαρχόντων τῶν ἀναγκαίων καὶ τῶν πρὸς ῥᾳστώνην καὶ διαγωγὴν ἡ τοιαύτη φρόνησις ἤρξατο ζητεῖσθαι.

**Η φιλοσοφία είναι η μόνη ελεύθερη επιστήμη.**

Δῆλον οὖν ὡς δι’ οὐδεμίαν αὐτὴν ζητοῦμεν χρείαν ἑτέραν, ἀλλ’ ὥσπερ ἄνθρωπος, φαμέν, ἐλεύθερος ὁ αὑτοῦ ἕνεκα καὶ μὴ ἄλλου ὤν, οὕτω καὶ αὐτὴν ὡς μόνην οὖσαν ἐλευθέραν τῶν ἐπιστημῶν· μόνη γὰρ αὕτη αὑτῆς ἕνεκέν ἐστιν.

|  |
| --- |
| *Μετάφραση* |

|  |  |
| --- | --- |
| Διὰ γὰρ τὸ θαυμάζειν | Γιατί από περιέργεια και θαυμασμό |
| οἱ ἄνθρωποι  | οι άνθρωποι  |
| καὶ νῦν καὶ τὸ πρῶτον | και τώρα και για πρώτη φορά |
| ἤρξαντο φιλοσοφεῖν, | άρχισαν να φιλοσοφούν, |
| ἐξ ἀρχῆς μὲν  | στην αρχή βέβαια  |
| θαυμάσαντες | επειδή θεώρησαν άξια θαυμασμού |
| τὰ πρόχειρα τῶν ἀτόπων, | τα παράξενα της καθημερινής ζωής, |
| εἶτα κατὰ μικρὸν | έπειτα σιγά σιγά  |
| οὕτω προϊόντες | με αυτόν τον τρόπο προχωρώντας |
| διαπορήσαντες | επειδή άρχισαν να προβληματίζονται |
| καὶ περὶ τῶν μειζόνων, | και για τα πιο σημαντικά, |
| οἷον  | όπως για παράδειγμα  |
| περί τε τῶν τῆς σελήνης παθημάτων | και για τα φαινόμενα της σελήνης |
| καὶ τῶν περὶ τὸν ἥλιον  | και του ήλιου  |
| καὶ τὰ ἄστρα | και για τα άστρα |
| καὶ περὶ τῆς τοῦ παντὸς γενέσεως. | και για τη γέννηση του σύμπαντος. |
| Ὁ δ’ ἀπορῶν  | Αυτός όμως που απορεί  |
| καὶ θαυμάζων | και που θαυμάζει |
| οἴεται ἀγνοεῖν | αντιλαμβάνεται ότι βρίσκεται σε άγνοια |
| (διὸ καὶ ὁ φιλόμυθος  | (γι΄ αυτό και όποιος αγαπά τους μύθους |
| φιλόσοφός πώς ἐστιν· | είναι κατά κάποιον τρόπο φιλόσοφος∙ |
| ὁ γὰρ μῦθος σύγκειται  | γιατί ο μύθος συντίθεται  |
| ἐκ θαυμασίων)· | από γεγονότα θαυμάσια)∙ |
| ὥστ’ εἴπερ  | επομένως, αν βέβαια  |
| ἐφιλοσόφησαν | οι άνθρωποι φιλοσόφησαν |
| διὰ τὸ φεύγειν τὴν ἄγνοιαν, | για να ξεφύγουν από την άγνοιά τους, |
| φανερὸν [ἐστὶ] | είναι φανερό |
| ὅτι ἐδίωκον τὸ ἐπίστασθαι | ότι επιζήτησαν την επιστήμη |
| διὰ τὸ εἰδέναι  | για την ίδια τη γνώση |
| καὶ οὐ χρήσεώς τινος ἕνεκεν. | και όχι για κάποια χρησιμότητα. |
| Μαρτυρεῖ δὲ αὐτὸ  | Άλλωστε αυτό το επιβεβαιώνει  |
| τὸ συμβεβηκός· | και αυτό που έχει συμβεί∙ |
| σχεδὸν γὰρ ὑπαρχόντων | μόνο σχεδόν όταν ικανοποιήθηκαν |
| πάντων τῶν ἀναγκαίων | όλες οι άμεσες ανάγκες τους |
| καὶ τῶν πρὸς ῥᾳστώνην | και αυτές που αποβλέπουν στην καλοζωία |
| καὶ διαγωγὴν | και στην εξύψωση της ζωής, |
| ἤρξατο ζητεῖσθαι | άρχισε να επιζητείται |
| ἡ τοιαύτη φρόνησις. | η τέτοιου είδους σοφία. |
| Δῆλον οὖν | Είναι λοιπόν φανερό |
| ὡς δι’ οὐδεμίαν ἑτέραν χρείαν  | ότι για καμία άλλη ανάγκη |
| αὐτὴν ζητοῦμεν, | δεν επιζητούμε αυτή τη γνώση, |
| ἀλλ’ ὥσπερ ἄνθρωπος, φαμέν,  | αλλά, όπως ακριβώς άνθρωπος, λέμε, |
| ἐλεύθερος [ἐστὶ] | ελεύθερος είναι |
| ὁ αὑτοῦ ἕνεκα | όποιος υπάρχει για τον εαυτό του |
| καὶ μὴ ἄλλου ὤν, | και όχι για κάποιον άλλον, |
| οὕτω καὶ αὐτὴν | έτσι και αυτή, |
| ὡς μόνην οὖσαν  | γιατί πιστεύουμε πως μόνη αυτή είναι  |
| ἐλευθέραν τῶν ἐπιστημῶν· | ελεύθερη από τις επιστήμες∙ |
| μόνη γὰρ αὕτη | γιατί μόνη αυτή |
| αὑτῆς ἕνεκέν ἐστιν. | υπάρχει για τον εαυτό της. |

|  |
| --- |
| *Λεξιλογικά σχόλια* |

**θαυμάζειν**, **θαυμάσαντες**, **θαυμάζων**, **θαυμασίων** < θαῦμα

**ομόρριζα/παράγωγα**: θαυμαστός, αξιοθαύμαστος, θαυμασμός, θαυμαστής, θαυμάστρια, θαυμάσιος, θαυμαστικό, θαυματοποιός, θαυματουργός, θάμα

**συνώνυμα**: ἂγαμαι, ἀπορῶ, ἐκπλήττομαι, ἐξίσταμαι

**αντώνυμα**: καταφρονῶ, ἀτιμάζω

**ἂνθρωπος** < ἀνήρ + ὢψ, ὠπός ή ἂνω + θρώσκω (αβάσιμη επιστημονικώς αυτή η ετυμολογία σύμφωνα με το λεξικό του Μπαμπινιώτη)

**ομόρριζα/παράγωγα**: ανθρωπιστής, ανθρωπισμός, συνάνθρωπος, απάνθρωπος, ανθρώπινος, αντρειοσύνη, ανδριάντας, ανδραγάθημα, ανδραγαθία, ανδράποδο, εξανδραποδισμός, ανδρείκελο, ανδροπρεπής, ανδρόγυνο

**ἢρξαντο**, **ἀρχῆς**, **ὑπαρχόντων**, **ἢρξατο** < ἂρχω

**θέμα**: ἀρχ-

**ομόρριζα/παράγωγα**: αρχαϊκός, αρχαίος, αρχαιότητα, αρχείο, αρχή, αρχηγείο, αρχηγέτης, αρχηγός, αρχίζω, αρχικός, άρχοντας, μονάρχης, αναρχία, άναρχος, ανύπαρκτος, απαρχή, αρχαιογνωσία, αρχαιοκάπηλος, αρχαιολατρία, αρχαιολόγος, αρχιεπισκοπή, αρχιτεκτονική, αρχομανία, γυμνασιάρχης, δήμαρχος, έναρξη, κυριαρχία, ναύαρχος, ταξίαρχος, υπαρκτικός, υπαρκτός, ύπαρξη, υπαρξισμός, υπαρξιστής, υπάρχοντα, υπαρχηγός, ύπαρχος, φρούραρχος, πρωταρχικός, νοησιαρχία, έξαρχος, επαρχία, απαρχές

**συνώνυμα**: ἀρχὴν τινὸς ποιοῦμαι

**αντώνυμα**: λήγω, παύομαι

**φιλοσοφεῖν, φιλόσοφος, ἐφιλοσόφησαν**

**ομόρριζα/παράγωγα**: φιλί, φιλία, φιλικός, φίλαθλος, φιλαλήθεια, φιλάνθρωπος, φιλαυτία, φιλειρηνικός, φιλοδοξία, φιλοδώρημα φιλόζωος, φιλοτελιστής, φιλολογία, φιλοθεάμων // σοφία, σόφισμα, σοφίζομαι, σοφιστής, σοφιστεία, σοφός, Σοφοκλής, δοκησίσοφος, πάνσοφος

**συνώνυμα**: φιλόσοφός εἰμι, φιλοσοφίᾳ χρῶμαι, περὶ τὴν φιλοσοφίαν εἰμὶ ή διατρίβω, φιλοσόφως διάκειμαι πρὸς τι

**πρόχειρα** < πρὸ + χείρ

**ομόρριζα/παράγωγα**: προχειρότητα, προχειρογραμμένος, προχειροδουλειά, προχειρολόγημα, προχειρολόγος, προχειρολογία, χειραφέτηση, χειραψία, χειρόγραφο, χειροδικία, χειρολαβή, χειροκρότημα, χειρονομία, χειροπιαστός, χειροποίητος, χειρόφρενο, χειρώνακτας, χειρουργός, μεταχείριση, χειραποσκευή

**αντώνυμα**: (εδώ) τὰ μείζονα

**ἀτόπων** < ἀ- (στερητ.) + τόπος

**ομόρριζα/παράγωγα**: ατόπημα, τόπος, τοπίο, τοπικός, τοπικισμός, τοπωνύμιο, τοποθεσία, τοποτηρητής, επιτόπιος, ντόπιος, εντοπιότητα, εντοπισμός, εκτοπισμός, μετατόπιση, τοπογράφος, ουτοπία

**μικρὸν** ή **σμικρόν**

**ομόρριζα/παράγωγα**: μικρός, μικρότητα, μικροαστός, μικροατύχημα, μικρόβιο, μικροβιοκτόνος, μικρογραφία, μικροκύματα, μικρομεσαίος, μικροπρέπεια, μικροσκόπιο, μικρόφωνο, μικρόψυχος

**συνώνυμα**: παῦρος, ὀλίγος

**αντώνυμα**: πολύς

**προϊόντες**, **ἐλεύθεροι**, **ἐλεύθερον** < εἶμι / ἒρχομαι

**θέμα**: ἐρχ-, εἰ-, ἰ-, ἐλευθ-, ἐλυθ-, ἐλθ-

**ομόρριζα/παράγωγα ν.ε.**: ερχομός, ελεύθερος, έλευση, διέλευση, προσέλευση, έπηλυς, νέηλυς, προσηλυτισμός, ιταμός, ιταμότητα, ισθμός, εισιτήριο, εξιτήριο, προσιτός, απρόσιτος, αμαξιτός, ανεξίτηλος

**παθημάτων** < πάθος < πάσχω

θέμα: πενθ-, παθ-

**ομόρριζα/παράγωγα**: πάθημα, πάθηση, παθητικός, παθιάρης, πάθος, πασχίζω, πένθος, αντιπάθεια, απάθεια, απαθής, παθογόνος, παθογένεια, πολυπαθής, συμπαθητικός, νηπενθής, ψυχοπαθής, ευπαθής, ηδυπάθεια, ηττοπάθεια, ομοιοπαθής, σεισμοπαθής, τηλεπάθεια, ωραιοπαθής, μυστικοπαθής, εγωπάθεια, εμπαθής, μετριοπαθής, αδενοπάθεια, προσπάθεια

**συνώνυμα**: συμβαίνει μοί τι

**αντώνυμα**: δρῶ, πράττω, ποιῶ

**διαπορήσαντες**, **ἀπορῶν** < πόρος

**ομόρριζα/παράγωγα**: πόρισμα, απορία, άπορος, απόρημα, απορηματικός, ευπορία, εύπορος, βιοπορισμός, προσπορισμός, πορεία, πορθμός, οδοιπόρος, ποντοπόρος, οδοιπορικός, αργοπορία, πεζοπόρος, αεροπόρος, πρωτοπόρος, πρωτοπορία, διαπόρηση

**συνώνυμα**: ἀμηχανῶ, ἐν ἀπορίᾳ εἰμί

**σελήνης** < σέλας

**ομόρριζα/παράγωγα ν.ε.**: σεληνιακός, σεληνιάζομαι, σεληνιασμός, σεληνοειδής, πανσέληνος, σεληνόφως

**ἣλιον**

**ομόρριζα/παράγωγα**: ηλιακός, ηλίαση, ανήλιο, ανήλιαγος, ηλιοστάσιο, ηλιόγερμα, ηλιοβασίλεμα, ηλιόλουστος, ηλίανθος, ηλιοτρόπιο

**ἂστρα** < ἀστήρ

**ομόρριζα/παράγωγα**: αστερίας, αστερισμός, αστεροσκοπείο, αστερίσκος, αστερόεις, αστεροειδής, αστρικός, αστρολογία, αστροναύτης

**παντὸς** < πᾶς

**ομόρριζα/παράγωγα**: πάντα, παντού, παντοτινός, πασιφανής, πασίγνωστος, πάνοπλος, παντογνώστης, παντοκράτορας

**αντώνυμα**: οὐδεὶς

**γενέσεως** < γίγνομαι

**θέμα**: γεν-, -γν-, γον-, γενε-, γενη-, γνη-

**ομόρριζα/παράγωγα**: αγενής, γενέθλια, γένεση, γενιά, γέννα, γέννηση, γένος, γόνος, γενέτειρα, γινόμενο, γινωμένος, γνήσιος, γονέας, γονίδιο, γόνιμος, γόνος, αγένεια, άγονος, απόγονος, γενεαλογία, γενεσιουργός, δευτερογενής, εγγονός, ενδογενής, επίγονοι, ευγενής, νεογνό, οικογένεια, παθογόνος, προγενέστερος, συγγένεια, Διογένης, οιστρογόνο, καρκινογόνος, γενότυπος

**οἲεται** < οἲομαι

**ομόρριζα/παράγωγα**: οίηση, οιηματίας

**συνώνυμα**: νομίζω, ἡγοῦμαι, ὑπολαμβάνω, δοκῶ, δοξάζω, κρίνω, φρονῶ

**αντώνυμα**: οὐκ οἶδα, οὐ γιγνώσκω, οὐκ ἐπίσταμαι, ἂγνοιαν ἒχω

**ἀγνοεῖν**, **ἂγνοιαν** < ἀ- (στερητ.) + γιγνώσκω

**ομόρριζα/παράγωγα**: αγνόηση, αγνοούμενος // γνώση, γνωστός, γνώστης, ἀγνωστος, γνώμη, γνωμικός, γνωμικό, γνώριμος, γνωριμία

**συνώνυμα**: ἀπορῶ

**αντώνυμα**: γιγνώσκω, οἶδα, ἐπίσταμαι, ἐννοῶ, αἰσθάνομαι, μανθάνω

**φιλόμυθος, μῦθος**

**ομόρριζα/παράγωγα**: μύθευμα, μυθώδης, μυθικός, μυθιστόρημα, μυθολογία, μυθομανής, μυθοπλασία, παραμύθι, παραμυθία, απομυθοποίηση

**ἐστιν**, **ὢν**, **οὖσαν** < εἰμὶ

**ομόρριζα/παράγωγα**: ουσία, όντως, περιουσία, παρουσία, πεμπτουσία, εξουσία, περιούσιος, ουσιώδης, ουσιαστικός, εσθλός, έτυμον, ετυμολογία, ετυμηγορία, ον, παρόν οντότητα, οντολογία, παροντικός, παρουσιαστικό

**συνώνυμα**: γίγνομαι, ζῶ, ὑπάρχω

**αντώνυμα**: ἂπειμι

**σύγκειται** < σὺν + κεῖμαι

**θέμα**: κει-, κοι-, κω-

**ομόρριζα/παράγωγα**: κειμήλιο, κοιτώνας, κοίτη, απόκοιτος, κείμενο, υποκείμενο, υποκειμενικός, αντικείμενο, αντικειμενικός, κώμα, κώμη, κωματώδης, κωμόπολη, κωμικός, κοίμηση, κοιμητήριο, κοιτίδα, κοιτώ, κοιτάζω, κοίταγμα, κατάκοιτος, παρακείμενος, έγκειται, επίκειται, διάκειμαι, πρόσκειμαι

**συνώνυμα**: συντίθεμαι

**φεύγειν** < φεύγω

**θέμα**: φευγ-, φυγ-

**ομόρριζα/παράγωγα**: φυγή, φυγάς, φευγάτος, φευγαλέος, φυγόκεντρος, αναπόφευκτος, αποφυγή, διαφυγή, προσφυγή, υπεκφυγή, καταφύγιο, πρόσφυγας, φυγόπονος, φυγόδικος, φυγομαχία, κρησφύγετο, άφευκτος,

**συνώνυμα**: ἀπέρχομαι, ἀποδιδράσκω, ἀπαλλάττομαι, ἀπέχομαι τινος

**αντώνυμα**: διώκω, ζητῶ

**φανερὸν** < φαίνω

**ομόρριζα/παράγωγα**: φαινόμενο, φανάρι, φανός, φαντασία, φαινόλη, φαινομενοκρατία, φαινότυπος, άφαντος, ηλιοφάνεια, πασιφανής, απόφανση, διαφάνεια, έκφανση, εμφανής, επιφάνεια, προφανώς

**εἰδέναι** < οἶδα

**θέμα**: εἰδ-, ἰδ-

**ομόρριζα/παράγωγα**: ειδήμονας, είδηση, ειδίκευση, ειδικότητα, ειδικός, είδος, ειδώλιο, είδωλο, ειδύλλιο, ιδέα, ιδανικός, ιδεώδης, ιστορία, ειδησεογραφία, ειδοποίηση, ειδωλολάτρης, εξιδανικεύω, ιστοριογραφία, ιστοριοδίφης, προϊστορικός, ανιστόρητος, συνείδηση, συνειδητοποιώ, συνειδητός, ανίδεος, ανθρωποειδής, ειδεχθής, προειδοποίηση

**συνώνυμα**: αἰσθάνομαι, γιγνώσκω, γνωρίζω, ἐπαΐω, ἐπίσταμαι, μανθάνω

**αντώνυμα**: ἀγνοῶ

**ἐπίστασθαι**, **ἐπιστημῶν** < ἐπίσταμαι

**θέμα**: ἐπι-στη-, ἐπι-στα-

**ομόρριζα/παράγωγα**: επισταμένως, επιστήμη, επιστήμονας, επιστημοσύνη, επιστημονικός, επιστητό (χωρίς πληθυντικό αριθμό), διεπιστημονικός, πανεπιστήμιο, πανεπιστημιακός, αντιεπιστημονικός

**συνώνυμα**: αἰσθάνομαι, γιγνώσκω, γνωρίζω, ἐπαΐω, μανθάνω

**αντώνυμα**: ἀγνοῶ

**ἐδίωκον** < διώκω

**ομόρριζα/παράγωγα**: διωγμός, διώκτης, δίωξη, διώκτης, εκδίωξη, καταδίωξη, επιδίωξη, διωκτικός, διώξιμο

**συνώνυμα**: ἐπιζητῶ // ἀπελαύνω, ἐκβάλλω, ἐξωθῶ

**αντώνυμα**: φεύγω

**χρήσεως**, **χρείαν** < χρήομαι, -ῶμαι

**θέμα**: χρε-, χρη-, χρα-

**ομόρριζα/παράγωγα**: χρειάζομαι, χρειώδες, χρεία, χρέος, χρήμα, χρήση, χρηματίζομαι, χρηματιστήριο, χρήσιμος, χρησιμότητα, χρήστης, χρηστικός, χρηστός, χρησμός, άχρηστος, δύσχρηστος, εύχρηστος, καταχρηστικός, καταχραστής, χρεώστης, χρεόγραφο, χρησιμοθηρία, καταχρώμαι, κοινόχρηστος, πολύχρηστος

**μαρτυρεῖ** < μάρτυς

**ομόρριζα/παράγωγα**: μαρτυρία, μαρτυρικός, επιμαρτυρία, αμαρτύρητος, καταμαρτυρώ, ψευδομαρτυρία

**συνώνυμα**: βεβαιῶ, ὁμολογῶ, μαρτυρίαν παρέχομαι

**αντώνυμα**: ἀποφάσκω, ἀπόφημι, ἀντίφημι

**συμβεβηκός** < συμβαίνω

**θέμα**: βη-, βα-, βω-, βαιν-

**ομόρριζα/παράγωγα**: βάδην, βαθμός, βαθμίδα, βάθρο, βακτηρία, βακτηρίδιο, βάση, βατήρας, βωμός, βατός, βέβαιος, βήμα, βέβηλος, βωμός, άβατος, αδιάβατος, ανάβαση, αναβάτης, απόβαση, βαθμολογία, διάβαση, διαβάτης, διαβήτης, δύσβατος, έκβαση, επέμβαση, κατάβαση, παραβάτης, πρόβατο, πρόσβαση, υπερβατός, αναβατήρας, παρεμβατικός, βωμολοχία

**σχεδὸν** < ἒχω

**θέμα**: σεχ-, ἐχ-, σχ-, σχε-, σχη-

**ομόρριζα/παράγωγα**: έξη, εξής, μέθεξη, ευεξία, καχεξία, ισχυρός, ισχύς, οχυρός, σχέδιο, σχεδόν, σχέση, σχήμα, σχολείο, ακάθεκτος, αποχή, εξοχή, συνοχή, συμμετοχή, ενοχή, ένοχος, επίσχεση, εχέγγυο, εχεμύθεια, ηνίοχος, κακουχία, κάτοχος, καχεκτικός, αντοχή, μέτοχος, νουνεχής, παροχή, ραβδούχος, εκεχειρία, άσχετος, άσχημος, εύσχημος, υπόσχεση, περιεκτικότητα, υπέροχος

**ἀναγκαίων** < ἀνάγκη

**ομόρριζα/παράγωγα**: ανάγκη, αναγκαιότητα, αναγκαστικός, καταναγκασμός, εξαναγκασμός

**ῥᾳστώνην** < ῥᾲδιος

**ομόρριζα/παράγωγα**: ραδιουργώ, ραδιουργία, ραδιούργος, ράθυμος, ραθυμία

**συνώνυμα α.**ε.: εὐχέρεια, ἂνεσις

**διαγωγήν** < διὰ + ἂγω

**θέμα**: ἀγ-

**ομόρριζα/παράγωγα**: αγέλη, αγρός, άγημα, αγωγή, αγωγός, αγώνας, άξονας, ανάγωγος, απαγωγέας, απαγωγή, διαγωγή, σύναξη, εισαγωγή, εισακτέος, εξαγωγή, επαγωγικός, καταγωγή, λοχαγός, ξεναγός, οδηγός, παιδαγωγός, παραγωγή, παραγωγικότητα, παραγωγός, παρείσακτος, πλοήγηση, προαγωγή, στρατηγός, συναγωγή, υδραγωγείο, άξιος, άμαξα, περίακτος

**συνώνυμα**: ἀναψυχὴ, ἀνάψυξις

**ζητεῖσθαι** < ζητέω, -ῶ

**ομόρριζα/παράγωγα**: ζήτημα, ζήτηση, ζητιανεύω, ζητιάνος, αζήτητος, εκζήτηση, αναζήτηση, εξεζητημένος, καταζητώ, επιζητώ, περιζήτητος, συζήτηση, συζητήσιμος

**συνώνυμα**: αἰτῶ, δοκιμάζω, ἐξετάζω, ἐρευνῶ

**αντώνυμα**: δίδωμι, παρέχω, (εδώ) φεύγω

**ἀλλ’ (ἀλλά)** < ἂλλος

**ομόρριζα/παράγωγα**: αλλοίωση, αλλότριος, αλλοτρίωση, αλλαγή, άλλαγμα, αλλαξοπιστία, απαλλαγή, εναλλαγή, μισαλλόδοξος, παραλλαγή, συναλλαγή, συνδιαλλαγή, διαλλακτικός, αδιάλλακτος

**φρόνησις** < φρονέω, -ῶ

**ομόρριζα/παράγωγα**: φρόνημα, φρόνηση, φρενήρης, φρονιμίτης, φρονηματισμός, φροντίζω, φροντίδα, φροντιστήριο, φρένο, φρενιάζω, φρενίτιδα, φρενοβλαβής, φρενοκομείο, αβροφροσύνη, αλλοφροσύνη, αφρόντιστος, αφροσύνη, γενναιοφροσύνη, δουλοφροσύνη, εθνικοφροσύνη, ελευθεροφροσύνη, ευφροσύνη, μετριοφροσύνη, νομιμοφροσύνη, ομοφρονώ, παραφροσύνη, περιφρονώ, περιφρόνηση, σωφροσύνη, σωφρονισμός, ταπεινοφροσύνη, υψηλοφροσύνη, φιλοφρόνηση, σωφρονιστήριο

**συνώνυμα**: σύννοια, σύνεσις, συνείδησις // ἐχέφρων, ἒμφρων, σώφρων, συνετός, νοήμων

**αντώνυμα**: ἀφροσύνη, ἂνοια, ἀνοησία // ἂφρων, ἀσύνετος, μωρός, ἂνους, ἀνόητος

**δῆλον** < δῆλος

**ομόρριζα/παράγωγα**: δήλωση, δηλώνω, δηλωτικός, δηλαδή, αδήλωτος, διαδήλωση, αντιδιαδήλωση, εκδηλώνω, εκδηλωτικός, υποδηλώνω, υποδήλωση

**συνώνυμα**: φανερός, ἐμφανής, ἐναργής, σαφής, ὁρατός

**αντώνυμα**: ἂδηλος, ἀφανής, ἀδιόρατος

**φαμέν <** φημί

**θέμα**: φη-, φα-, φω-

**ομόρριζα/παράγωγα**: φάση (= λόγος), φήμη, φημίζομαι, φημολογία, φωνή (πιθανόν), αντίφαση, αντιφατικός, απόφαση, αποφατικός, έμφαση, αφασία, φατός, άφατος (= απερίγραπτος), θέσφατο (= θεία εντολή), κατάφαση, καταφατικός, κακόφημος, εύφημος, προφήτης, προφητεία, διαφήμιση, δυσφήμιση, αναποφάσιστος

**συνώνυμα**: ἠμί, ἰσχυρίζομαι, λέγω, φάσκω, φράζω

**αντώνυμα**: ἀπόφημι, ἀρνοῦμαι

**ἐλεύθερος, ἐλευθέραν**

**ομόρριζα/παράγωγα**: ελευθερία, ελευθεριάζω, ελευθεριότητα, ελευθερώνω, ελευθερωτής, απελευθερωτής, απελευθέρωση, ελευθεροστομία, ελευθεροτυπία

**συνώνυμα**: ἀδούλευτος, ἀδούλωτος

**αντώνυμα**: δουλικός, δούλειος, δουλόσυνος

**Προσοχή**: **γιγνώσκω**: γνώση εκ παρατηρήσεως, εκ πείρας

 **ἐπίσταμαι**: απόκτηση ακριβούς γνώσης με επιμέλεια και άσκηση

 **οἶδα**: γνώση σε πνευματικό, ηθικό επίπεδο κατόπιν σκέψης

|  |
| --- |
| *Ερμηνευτικά σχόλια* |

***Τα Μετά τα Φυσικά (η αριστοτελική μεταφυσική)***

Ο Αριστοτέλης δε χρησιμοποιεί σε κανένα σημείο του έργου του τον όρο μεταφυσική ούτε και απαντά ο όρος σε κάποιο άλλο κείμενο της αρχαίας ελληνικής γραμματείας. Η ονομασία του έργου οφείλεται στους υπομνηματιστές του έργου του Αριστοτέλη, οι οποίοι επηρεάστηκαν από τη θέση στην οποία τοποθέτησε ο **Ανδρόνικος ο Ρόδιος** (δεύτερο μισό 1ου αι. π.Χ.) ένα σύνολο αυτοτελών έργων του φιλοσόφου. Ο Αριστοτέλης δε συνέθεσε αυτό το έργο ως ενιαία πραγματεία, αλλά ως σειρά αυτοτελών φιλοσοφικών αναλύσεων. Ο Ανδρόνικος ο Ρόδιος, που ανέλαβε και έφερε σε πέρας την πρώτη έκδοση των ακροαματικών ή εσωτερικών έργων του φιλοσόφου, τοποθέτησε αμέσως μετά τα ***Φυσικά*** ένα σώμα κειμένων του Αριστοτέλη που είχε ως θέμα αυτό που σήμερα θεωρούμε ότι ανήκει στη μεταφυσική ή οντολογία. Ο όρος «μεταφυσικά» σημαίνει είτε «βιβλίο που τοποθετείται μετά τα φυσικά έργα» είτε «βιβλίο που αφορά τα φιλοσοφικά προβλήματα της φυσικής».

Ωστόσο ο τίτλος ***Μετά τα Φυσικά*** σχετίζεται άμεσα με τη θεματολογία της φιλοσοφίας που πραγματεύεται ο Αριστοτέλης στο συγκεκριμένο έργο. Η λογική που ακολούθησαν οι αλεξανδρινοί φιλόσοφοι, οι οποίοι ταξιθέτησαν συστηματικά τις πραγματείες του Αριστοτέλη, είναι πως, όπως προκύπτει και από τη γνωσιοθεωρητική διδασκαλία, προηγείται η μελέτη των φυσικών, αισθητών όντων, που είναι άμεσα προσιτά στον άνθρωπο, και, βάσει αυτών, ο άνθρωπος ανάγεται στις πρώτες αρχές και στα πρώτα στοιχεία που συνθέτουν την αντικειμενική τάξη του όντος, οδηγείται δηλαδή στην ***πρώτη φιλοσοφία*** ή ***θεολογική*** ή ***επιστήμη***.

Η πρώτη φιλοσοφία δεν πραγματεύεται έναν συγκεκριμένο ερευνητικό τομέα είτε της φυσικής πραγματικότητας είτε της ανθρώπινης δημιουργίας, αλλά επιχειρεί να προσεγγίσει τη θεωρητική γνώση που μελετά τις πρώτες αρχές και αιτίες των όντων, ασχολείται με την ολότητα και πρωταρχικότατα της ύπαρξης και επιχειρεί να δώσει απαντήσεις στο οντολογικό ερώτημα, στο ερώτημα για το υπαρκτό. Η πρώτη φιλοσοφία έχει ως αντικείμενο μελέτης πράγματα που έχουν χωριστή ύπαρξη και δεν υπόκεινται σε αλλαγή, και αφοσιώνεται στη μελέτη της μοναδικής, αιώνιας, άυλης και ακίνητης οντότητας, της θεότητας. Πρώτη φιλοσοφία και θεολογία ταυτίζονται, εφόσον η μελέτη της θεότητας συνεπάγεται και τη μελέτη της απώτατης αιτίας των όντων. Η θεότητα εκφράζει, στην καθολικότητα και απολυτότητά της, την *πρώτην οὐσίαν καὶ ἀκίνητον,* το υπαρκτό χωρίς ιδιότητες, την ίδια την ύπαρξη. Από αυτή την άποψη η αριστοτελική μεταφυσική είναι και, πρώτα απ΄ όλα, οντολογία, μελέτη και γνώση του καθόλου, επιστήμη καθολική, θεμελιώδης για όλες τις υπόλοιπες. Αυτός ο κλάδος της γνώσης αποτέλεσε το πεδίο το οποίο στην ιστορία της δυτικής φιλοσοφίας ονομάστηκε μεταφυσική η οντολογία. Στα ***Μετά τα Φυσικά*** η οντολογία του Αριστοτέλη αναπτύσσεται στην αντιπαράθεσή της προς την πλατωνική διδασκαλία της Ακαδημίας, στην οποία ο μαθητής Αριστοτέλης ασκεί κριτική απέναντι στο δάσκαλό του Πλάτωνα και στο ήδη διαμορφωμένο και σχηματοποιημένο εννοιολογικό πλαίσιο.

Τα ***Μετά τα Φυσικά*** αποτελούνται από 14 βιβλία και ήδη από την αρχαιότητα έχουν ονομαστεί με βάση τα γράμματα του ελληνικού αλφάβητου: Α (μεῖζον), α (ἒλασσον), Β, Γ, Δ, Ε, Ζ, Η, Θ, Ι, Κ, Λ, Μ, Ν, μια διάκριση και ονομασία που είναι και διεθνώς καθιερωμένη. Το κείμενο Αναφοράς της 1ης διδακτικής ενότητας προέρχεται από το 2ο κεφάλαιο του Α΄ βιβλίου.

Τα πρώτα κεφάλαια του Α βιβλίου θυμίζουν έντονα ένα νεανικό έργο του Αριστοτέλη, τον ***Προτρεπτικό***, ένα έργο που ανήκει στους λεγόμενους *Διαλόγους πλατωνικού τύπου*, στα *ἐξωτερικὰ* έργα, αυτά που δημοσιεύτηκαν από τον ίδιο τον φιλόσοφο, και έχει ως θέμα του την προτροπή για σπουδή της φιλοσοφίας. Αυτή την περίοδο ο Αριστοτέλης βρίσκεται στην πλατωνική Ακαδημία και γι΄ αυτό η πλατωνική επιρροή είναι έντονη και ως προς το περιεχόμενο και ως προς τη διαλογική μορφή των έργων. Στα δύο πρώτα κεφάλαια του Α΄ βιβλίου των *Μετά τα Φυσικά*, όπως και στον Προτρεπτικό, ο Αριστοτέλης περιγράφει τη φιλοσοφία ως θεωρητική γνώση και ολοκληρωμένη σοφία, που απαντά σε πρωταρχικά και περαιτέρω ερωτήματα και απορίες, χωρίς να έχει κάποια προφανή χρηστικότητα.

Στο απόσπασμα, που αποτελεί και το Κείμενο Αναφοράς, προέρχεται από το 2ο κεφ. του Α. Έχει προηγηθεί, στο 1ο κεφ., η περίφημη προοιμιακή φράση των Μετὰ τὰ Φυσικά (980a21): *Πάντες ἄνθρωποι τοῦ εἰδέναι ὀρέγονται φύσει* [: Όλοι οι άνθρωποι ποθούν τη γνώση· κι αυτό είναι κάτι που οφείλεται στην ίδια την ανθρώπινη φύση]. Η γνώση, όμως, παράγεται μέσα από μια συγκεκριμένη πορεία. Αφετηρία της αποτελούν οι αισθήσεις, κατεξοχήν η όραση. Η αίσθηση παράγει μνήμη. Πολλές μνήμες του ίδιου πράγματος μπορούν να οδηγήσουν στη δημιουργία μιας εμπειρίας. Και η εμπειρία οδηγεί, με τη σειρά της, στην τέχνη και την επιστήμη: πολλές διαπιστώσεις της ίδιας εμπειρίας δημιουργούν γενικευτικές αντιλήψεις, που στο σύνολό τους απαρτίζουν μια τέχνη ή επιστήμη (οι όροι χρησιμοποιούνται στο 1ο κεφ. αδιάκριτοι, ενώ στο 2ο κεφ. με την επισήμανση του μη χρηστικού χαρακτήρα της επιστήμης-φιλοσοφίας, αυτή διακρίνεται πλέον από την τέχνη, που είναι παραγωγική). Αν η εμπειρία προσδένεται στο επιμέρους, η τέχνη και η επιστήμη βασίζονται σε γνώση καθολική. Αυτή είναι η σοφία. Η σοφία είναι γνώση των αιτίων, κατεξοχήν των πρωταρχικών αιτίων και αρχών. Οι έμπειροι γνωρίζουν το «ότι», οι σοφοί όμως το «διότι». Με αυτές τις συμπερασματικές διαπιστώσεις ολοκληρώνεται το 1ο κεφ. των Μετὰ τὰ Φυσικά.

Στο 2ο κεφάλαιο ο Αριστοτέλης συζητά γενικά αποδεκτές πεποιθήσεις για την σοφίαν, έχει όμως πλέον στο νου του τη φιλοσοφία, ως μία πολύ συγκεκριμένη πια ακαδημαϊκή δραστηριότητα. Διαβλέπουμε, έτσι, ξεκάθαρα τη δική του προσέγγιση: ο ίδιος εννοεί την σοφία ως τη θεωρητική γνώση που διεκδικεί καθολική εμβέλεια. Και στη συνέχεια της πραγματείας θα ονομάσει αυτή τη θεωρητική γνώση πρώτη φιλοσοφία. Αντικείμενό της είναι η ολότητα της ύπαρξης και όχι κάποιος συγκεκριμένος, περιχαρακωμένος, τομέας του επιστητού.

***Σύνδεση με τα προηγούμενα***

Το βασικό θέμα προβληματισμού του κεφαλαίου Α είναι η ίδια η φιλοσοφία, την οποία ο φιλόσοφος εξετάζει **ιστορικά** και **συγχρονικά**, ώστε να καταλήξει σε ένα κείμενο που θα ορίζει και θα ερμηνεύει τη φύση της. Η φιλοσοφική σκέψη της αρχαίας ελληνικής αρχαιότητας είναι στραμμένη στην αναζήτηση της αιτίας για την οποία συμβαίνει κάθε ανθρώπινη δραστηριότητα, και του σκοπού τον οποίο θέτει και προσπαθεί να επιτελέσει. Αυτά τα δύο ερωτήματα αφορούν και την ίδια τη φιλοσοφία. Γιατί οι άνθρωποι φιλοσοφούν; Σε ποιον σκοπό αποβλέπει η ίδια η φιλοσοφία; Στο *Μετά τα Φυσικά Α*΄ ο Αριστοτέλης επιχειρεί να απαντήσει σε αυτά τα ερωτήματα με αρχή εμπειρικές παρατηρήσεις. Πιστεύει πως κάθε άνθρωπος από τη φύση του επιθυμεί τη γνώση και αυτό αποδεικνύεται από τη χρήση των αισθήσεων και ιδιαίτερα της όρασης. Οι αισθήσεις παρέχουν στον άνθρωπο εμπειρία και από τη χρησιμοποίηση της εμπειρίας για τα επιμέρους, ο άνθρωπος οδηγείται στην τέχνη και στην επιστήμη. Η ιστορική εξέταση του ζητήματος για το πώς και γιατί οι άνθρωποι άρχισαν να φιλοσοφούν μπορεί να δώσει απαντήσεις ώστε να κατανοήσουμε βαθύτερα την επιστήμη της φιλοσοφίας. Ο Αριστοτέλης εστιάζει τη φιλοσοφική του σκέψη σε αυτό το σημείο στην αρχή της φιλοσοφικής απορίας και σκέψης και στην προοδευτική εξέλιξή της.

***Σύντομη απόδοση του περιεχομένου***

Η φιλοσοφία οφείλει την αρχή της στην **περιέργεια** και τον **θαυμασμό** του ανθρώπου για φαινόμενα που προσέλκυαν την προσοχή του. Στην αρχή αντικείμενο της σκέψης του ήταν **περίεργα** φαινόμενα της καθημερινότητάς του, στη συνέχεια ο προβληματισμός του στράφηκε προς τα **φυσικά σώματα** του σύμπαντος, τη σελήνη, τον ήλιο και τα αστέρια, και στη γέννηση των όντων. Από την απορία και τον θαυμασμό προκύπτει η **συνειδητοποίηση** **της άγνοιας**, η οποία μπορεί να βρει διέξοδο και στη **μυθική εξήγηση**. Εξάλλου μύθος και φιλοσοφία έχουν κοινό αντικείμενο: γεγονότα και φαινόμενα που προκαλούν έκπληξη και θαυμασμό. Ο **σκοπός** της φιλοσοφικής σκέψης για τον άνθρωπο είναι να **γνωρίσει** και να **κατανοήσει** και όχι να χρησιμοποιήσει για πρακτικούς λόγους τα πορίσματα της σκέψης του. Γι΄ αυτό και η φιλοσοφία ξεκίνησε μετά την κάλυψη των αναγκών του ανθρώπου και των προϋποθέσεων για καλοζωία. Η φιλοσοφία λοιπόν μπορεί να χαρακτηριστεί **ελεύθερη επιστήμη**, αφού δεν ικανοποιεί άλλους σκοπούς για τον άνθρωπο, παρά μόνο ό,τι υπαγορεύει η ίδια της η φύση, την ανάγκη για γνώση και κατανόηση του κόσμου.

***Η έννοια του θαυμάζειν***

Η αρχή της φιλοσοφίας βρίσκεται στον θαυμασμό και στην έκπληξη του ανθρώπου για τα παράδοξα με τα οποία έρχεται σε επαφή. Το ρήμα ***θαυμάζω*** με την αρχαιοελληνική του σημασία, σημαίνει «μένω έκθαμβος, νιώθω έκπληξη για κάτι». Ωστόσο η πλήρης σημασία του δεν μπορεί να αποδοθεί εύκολα στη νέα ελληνική, καθώς αφενός περιγράφει ένα απορηματικό αίσθημα/πάθος που ενέχει την έκπληξη (ευχάριστη ή δυσάρεστη, επομένως και την αμηχανία), αφετέρου την περιέργεια και τον θαυμασμό. Θαύμα είναι κάτι που αρχικά μας εκπλήσσει και στην πρώτη επαφή μαζί του αδυνατούμε να το ερμηνεύσουμε, ένα φαινόμενο ανεξήγητο, πέρα από τις δυνατότητες της ανθρώπινης κατανόησης.

Το αρχικό-αναγκαστικό αίτιο *τοῦ φιλοσοφεῖν* δεν υπάρχει μόνο στην έναρξη της φιλοσοφίας, δεν είναι μόνο διεγερτική λειτουργία αλλά είναι αρχή που διέπει εξ ολοκλήρου κάθε βήμα φιλοσοφίας. Έτσι, η φιλοσοφική διερεύνηση αποκτά ενεργητικό, προσωπικό χαρακτήρα που αφορά τον άνθρωπο καθ΄ ολοκληρίαν και όχι μόνο σε διανοητικό επίπεδο. Αυτήν ακριβώς τη διάσταση υπογραμμίζει εμφατικά και η χρήση του έναρθρου απαρεμφάτου αντί του αφηρημένου ουσιαστικού. Και ο **Πλάτωνας**, ο δάσκαλος του Αριστοτέλη, συνέδεσε *τὸ θαυμάζειν* με τη φιλοσοφία και θεώρησε πως σε αυτό βρίσκεται η αρχή της. Στον *Θεαίτητο* (155d) αναφέρει σχετικά: *μάλα γὰρ φιλοσόφου τοῦτο τὸ πάθος τὸ θαυμάζειν, οὐ γὰρ ἂλλη ἀρχὴ φιλοσοφίας ἢ αὓτη* (= έντονα ο φιλόσοφος βιώνει την έκπληξη και τον θαυμασμό, γιατί δεν είναι άλλη η αρχή της φιλοσοφίας παρά ακριβώς αυτή). Είναι εμφανής, λιοπό, η επιρροή του δασκάλου στον μαθητή του και επιβεβαιώνεται ότι το έργο του Αριστοτέλη συνδιαλέγεται διαρκώς με το έργο του Πλάτωνα.

***Η έννοια του φιλοσοφεῖν***

Το ρήμα ***φιλοσοφῶ*** είναι παρασύνθετο από το επίθετο ***φιλόσοφος***, που προέρχεται ετυμολογικά από το ρήμα ***φιλῶ*** (= αγαπώ) και το ουσιαστικό ***σοφία***. Επομένως το ρήμα σημαίνει «αγαπώ τη σοφία (σκέψη και γνώση)» και η φιλοσοφία ως ενέργεια είναι «φιλία, επιθυμία σοφίας». Ο **Πλάτωνας** στην Πολιτεία (475b) αναφέρει: *καὶ τὸν φιλόσοφον σοφίας φήσομεν ἐπιθυμητὴν εἶναι* (= θα υποστηρίξουμε πως και ο φιλόσοφος είναι άνθρωπος που επιθυμεί τη γνώση/τη σοφία). Αργότερα ο **Αριστοτέλης** στα *Μετά τα Φυσικά* θεωρεί πως ο σκοπός της φιλοσοφικής δραστηριότητας είναι: *ὀρθῶς δ΄ ἒχει καὶ τὸ καλεῖσθαι τὴν φιλοσοφίαν ἐπιστήμην τῆς ἀληθείας* (= είναι σωστό που καλείται η φιλοσοφία επιστήμη της αλήθειας) και η ίδια η φιλοσοφία αποσκοπεί στην καθαρή γνώση και όχι στη χρησιμότητα, στην εξυπηρέτηση πρακτικών σκοπών. Είναι προφανές πως ήδη από τους πρώτους συστηματικούς φιλοσόφους το ρήμα ***φιλοσοφῶ*** χρησιμοποιείται με τη σημασία «στοχάζομαι, αναζητώ και ερευνώ σε έκταση και βάθος τη φύση των πραγμάτων και την αλήθεια των όντων, τη γνώση, τις αξίες κ.λπ.», μια σημασία που η λέξη έχει και σήμερα.

Η σημασιολογική εξέλιξη της λέξης φιλοσοφία στην αρχαία ελληνική γλώσσα, βάσει των χρήσεών της, δημιουργεί ένα ευρύ πεδίο ερμηνείας του όρου. Όπως προαναφέρθηκε, η λέξη ***φιλοσοφία*** σημαίνει «αγάπη για τη σοφία». Η λέξη ***σοφία*** όμως δεν είχε στην αρχαία ελληνική τη σημασία στην οποία περιορίζεται σήμερα στην αντίληψή μας. Αρχικά σήμαινε «εξυπνάδα, κατασκευαστική τέχνη, επινοητικότητα, μαστοριά, ικανότητα στις πρακτικές τέχνες». Ο **Όμηρος** στην *Ιλιάδα* (Ο, 412) χρησιμοποιεί τη λέξη *σοφία* για να δηλώσει την επιδεξιότητα του μαραγκού. Παρόμοια χρήση της λέξης κάνει και ο **Ησίοδος**, αναφερόμενος σε τεχνικές δεξιότητες. Ο **Ηρόδοτος** (*Ιστορίαι*, 1, 30, 11-12) χρησιμοποιεί το ρήμα ***φιλοσοφῶ***, λέγοντας για το Σόλωνα πως ταξίδεψε σε πολλές χώρες φιλοσοφώντας για να παρατηρήσει και να μελετήσει. Πιθανόν η λέξη φιλοσοφία με την ειδική της σημασία να χρησιμοποιήθηκε για πρώτη φορά από τον **Πυθαγόρα** και ο **Ηράκλειτος**, όταν αναφέρεται σε *φιλοσόφους ἂνδρας*, να εννοεί τους Πυθαγόρειους. Κατά την περίοδο του **σοφιστικού κινήματος**, ο όρος *φιλοσοφεῖν* ήταν συνώνυμος με τον όρο *σπουδάζειν*, δήλωνε δηλαδή την ενασχόληση με οποιαδήποτε θεωρητική δραστηριότητα. Ο **Πλάτωνας**, ο οποίος είναι και ο πρώτος που θα μπορούσε να χαρακτηριστεί φιλόσοφος με το ειδικό βάρος της λέξης, θεωρούσε τη φιλοσοφία ως ανύψωση του πνεύματος, ως την πορεία προς την ουσία των πραγμάτων, προς την αλήθεια, την επιστήμη και τις ιδέες. Ο **Αριστοτέλης** διαχώρισε τη φιλοσοφία από την πρακτική δραστηριότητα και αμφιταλαντεύτηκε μεταξύ της έρευνας των εσχάτων αιτιών και γενικά κάθε έρευνας και γνώσης. Αργότερα η λέξη απέκτησε ακόμα πιο γενικό περιεχόμενο και περιλάμβανε ποικίλες δραστηριότητες, όπως ακόμη και τις τέχνες της γραμματικής και της μουσικής στα χρόνια των **Στωικών**, ή, όπως την ορίζει ο **Χρύσιππος** (3ος αι. π.Χ.) *«φιλοσοφία είναι η γνώση θεϊκών και ανθρωπίνων πραγμάτων»*.

Φαίνεται λοιπόν πως αυτό που ονόμαζαν στον αρχαίο ελληνικό κόσμο φιλοσοφία αποτελούσε ένα σύμπλεγμα ποικίλων δραστηριοτήτων, γνώσεων και ικανοτήτων σε ένα ευρύ πεδίο, που ξεκινούσε από μυθικές διηγήσεις και ερμηνείες, θρησκευτικές δοξασίες, ποιητικό στοχασμό, γενική σοφία, πρακτική ικανότητα και έφτανε ως την κριτική και συστηματική σκέψη και την επιστήμη. Ήδη όμως από την εποχή εκείνη, όπως φαίνεται και από το εξεταζόμενο κείμενο του Αριστοτέλη, οι στοχαστές επιχειρούσαν να προσδιορίσουν ένα συγκεκριμένο πεδίο στα προβλήματα, στις μεθόδους και στα αποτελέσματα, ώστε να αποκτήσει η φιλοσοφία συγκεκριμένη ταυτότητα, που να τη διακρίνει από άλλες διανοητικές εργασίες.

Για τη σημασία του όρου *σοφία* ο Mario Vegetti σημειώνει: *«Ο όρος έχει δύο διαστάσεις, γνωστική και ηθική». Η αρχαία «σοφία» συνίσταται τόσο στη γνώση του κόσμου και της ζωής, η οποία προκύπτει από την κατανόηση της θεϊκής και φυσικής τάξης που διέπει τα πάντα, όσο και στην πρακτική ικανότητα της σωφροσύνης, του ελέγχου των άμετρων παθών και της ηθικής σταθερότητας μπροστά στα γεγονότα. Στη σκέψη της κλασικής περιόδου «σοφός» είναι αυτός που ξέρει να παρατηρεί τον κόσμο με καθαρό βλέμμα και να έχει μια δική του στάση απέναντι στη ζωή, την οποία τηρεί με συνέπεια, όπως κάνει ο οπλίτης στο πεδίο της μάχης. Κατεξοχήν πρότυπο σοφού ανδρός ήταν η φυσιογνωμία του Σωκράτη. Από αυτόν εμπνεύστηκαν οι ελληνιστικές φιλοσοφίες (η κυνική, η σκεπτική, η επικούρεια και η στωική). Για τον στωικισμό, όμως, σοφία σημαίνει κυρίως την κατανόηση του γεγονότος ότι υπάρχει μια αμετάβλητη πρόνοια που κατευθύνει την πορεία του κόσμου, καθώς και τη σταθερή αποδοχή και συμμετοχή σε αυτή τη μοιραία τάξη, όπου ο καθένας βρίσκει την προσωπική του θέση, το πεπρωμένο στο οποίο πρέπει να είναι πιστός, όπως ο στρατιώτης ενός μεγάλου στρατού. Τρέλα και ανοησία σε αυτή την περίπτωση είναι η εγκατάλειψη αυτής της θέσης με την ελπίδα της βελτίωσης της προσωπικής μοίρας, από φόβο μήπως αυτή η μοίρα δεν είναι καλή»*.

Ο P. Hadot σημειώνει για το ίδιο θέμα: *«Οι λέξεις φιλόσοφος και φιλοσοφεῖν προϋποθέτουν μια άλλη έννοια, την έννοια της σοφίας. Πρέπει ωστόσο να αναγνωρίσουμε σαφώς πως εκείνη την εποχή δεν υπάρχει φιλοσοφικός ορισμός της έννοιας της σοφίας. Για να ορίσουν τη σοφία, οι σύγχρονοι ερμηνευτές διστάζουν πάντα ανάμεσα στην έννοια της γνώσης και την έννοια της σωφροσύνης. Σοφός είναι αυτός που ξέρει πολλά πράγματα, που έχει ταξιδέψει πολύ, που έχει δει πολλά, που έχει μια εγκυκλοπαιδική παιδεία, ή μήπως είναι αυτός που ξέρει τι να κάνει, κατά πώς να πορεύεται στη ζωή και να είναι ευτυχισμένος; Θα το επαναλάβουμε πολλές φορές σε τούτη τη μελέτη. Οι δύο έννοιες κάθε άλλο παρά αποκλείουν η μια την άλλη: η αληθινή γνώση είναι τελικά μια γνώση του πράττειν, και η αληθινή γνώση του πράττειν είναι η γνώση να πράττεις το καλό»*.

***Διὰ γὰρ τὸ θαυμάζειν οἱ ἄνθρωποι καὶ νῦν καὶ τὸ πρῶτον ἤρξαντο φιλοσοφεῖν***

Η αρχή της φιλοσοφίας σχετίζεται, σύμφωνα με τον Αριστοτέλη, με την αντίληψη του παράξενου, του παράδοξου κατά την πρώτη αντίδραση του ανθρώπου, και κατ΄ αυτόν τον τρόπο συνιστά μια όχι τόσο αυτονόητη δραστηριότητά του. Από την αρχή της λοιπόν η φιλοσοφία συνιστά μια ιδιαίτερη εκδήλωση του ανθρώπινου πνεύματος, μοναδική για το ανθρώπινο είδος συγκριτικά με τα άλλα είδη του ζωικού βασιλείου, που περιορίζονται σε μια απροβλημάτιστη φυσική ζωή. Ωστόσο η φιλοσοφία, αναφερόμενη και στους ίδιους τους ανθρώπους, καθιστά ακόμα και τα απλά και αυτονόητα πράγματα σύνθετα και πολύπλοκα, δυσκολονόητα και προβληματικά για πολλούς από αυτούς οδηγώντας τους στο *φιλοσοφεῖν*. Η έκπληξη, ο θαυμασμός και η απορία δεν προκαλούνται μόνο από την παράδοξη φύση των πραγμάτων, αλλά και από τον τρόπο θέασης του ανθρώπου προς αυτά. Όταν ο άνθρωπος επιχειρεί να εξέλθει από τον κοινό και συνηθισμένο τρόπο σκέψης στις παραστάσεις, στις εμπειρίες, στις αναμνήσεις, γενικά στα δεδομένα των αισθήσεων και του νου, τότε όλα αυτά του παρουσιάζονται θαυμαστά, παράξενα και προβληματικά και δημιουργείται ένας ιδιαίτερος τύπος, όπου εκεί βρίσκει χώρο για να κινηθεί ο φιλοσοφικός στοχασμός. Σε αυτόν τον χώρο γεννάται η φιλοσοφία.

Ο Αριστοτέλης, λοιπόν, θεωρεί ως αφετηρία και σημείο έναρξης της φιλοσοφίας, που συνιστά την κατεξοχήν λογική δραστηριότητα του ανθρώπου, τον θαυμασμό και την έκπληξη, ένα ανθρώπινο «πάθος». Αυτή η κατάσταση, αυτό το πάθος, δεν παρίσταται μόνο κατά τη φάση της διέγερσης, αλλά διέπει τη φιλοσοφική σκέψη σε όλο της το σύνολο και καθ’ όλη τη διάρκειά της, αποτελεί βασικό στοιχείο της φύσης της φιλοσοφίας. Ο M.Heidegger παρατηρεί σχετικά: *«Το πάθος του θαυμασμού δε βρίσκεται απλώς στην έναρξη της φιλοσοφίας, όπως λόγου χάρη το νίψιμο των χεριών προηγείται της χειρουργικής επέμβασης. Ο θαυμασμός είναι ο φορέας της φιλοσοφίας και τη διέπει εξ ολοκλήρου. Ο θαυμασμός είναι ἀρχή – διέπει εξ ολοκλήρου κάθε βήμα της φιλοσοφίας*».

Πρέπει, επίσης, να σημειωθεί πως ο Αριστοτέλης χρησιμοποιεί τον όρο *ἂνθρωποι* ως καθολική αναφορά στο ανθρώπινο γένος. Σε συνδυασμό με τη χρήση των επιρρηματικών προσδιορισμών *καὶ νῦν καὶ τὸ πρῶτον* προσπαθεί να δώσει διαχρονικό και συγχρονικό χαρακτήρα στα λεγόμενά του. Επισημαίνει ότι τόσο στο παρόν όσο και στο παρελθόν ισχύει το ίδιο πρωτογενές αίτιο της ανθρώπινης τάσης προς τη φιλοσοφία. Ειδικότερα το **νῦν** δηλώνει την έναρξη *τοῦ φιλοσοφεῖν* στη συγχρονία, στον παρόντα χρόνο. Ανά πάσα στιγμή η απορία, ο θαυμασμός, η περιέργεια αποτελούν αφετηρία για να αρχίσει κάποιος να φιλοσοφεί. Από την άλλη, *τὸ πρῶτον* τοποθετεί την έναρξη του *φιλοσοφεῖν* στη διαχρονία, ότι δηλαδή κάποτε στην ελληνική αρχαιότητα θεμελιώθηκε η φιλοσοφία ως ορθολογική εξήγηση του κόσμου.

Ωστόσο, ως προς την καθολικότητα του όρου *οἱ ἂνθρωποι*, τίθεται ένα ερωτηματικό, αφού ως γνωστόν στα χρόνια του Αριστοτέλη *τὸ φιλοσοφεῖν* αφορούσε μόνο τους ελεύθερους άνδρες.

***ἐξ ἀρχῆς μὲν τὰ πρόχειρα τῶν ἀτόπων θαυμάσαντες,***

Στο σημείο αυτό επισημαίνεται η αρχική φάση *τοῦ θαυμάζειν* με τον εμπρόθετο προσδιορισμό *ἐξ ἀρχῆς*, που δηλώνει την έναρξη της χρονικής ακολουθίας στη μετοχή *θαυμάσαντες*. Τα πρώτα φαινόμενα που προκάλεσαν τον θαυμασμό και την έκπληξη του ανθρώπου ήταν τα παράξενα της καθημερινής του ζωής, αυτά που του προκαλούσαν μια παράξενη γοητεία, ένα δέος ή μια αμηχανία. Αλλά και φαινόμενα και γεγονότα που ο άνθρωπος θεωρούσε αυτονόητα και φυσικά, όταν ξέφευγε από τις ασχολίες και την πίεση των καθημερινών προβλημάτων και τα παρατηρούσε με ηρεμία, του προκαλούσαν πια σε μια άλλη διάσταση απορία και τον οδηγούσαν στην ανάγκη προσεκτικότερης μελέτης τους, ώστε να τα ερμηνεύσει και να τα κατανοήσει. Η απορία για τα καθημερινά μπορεί να αφορά ερωτήματα για τη ζωή του ανθρώπου, όπως για το ότι γεννιόμαστε και μεγαλώνουμε και πεθαίνουμε, για τα φυσικά φαινόμενα, όπως για το ότι ο ήλιος ανατέλλει και δύει κάθε μέρα και ακολουθεί την ίδια πορεία, για ικανότητες που ο ίδιος θεωρεί αυτονόητες και φυσικές, όπως ότι οι λέξεις έχουν συγκεκριμένο νόημα για την επικοινωνία του, και ποικίλα άλλα. Τα ερωτήματα και οι απορίες που γεννιούνται σε αυτή τη φάση για τα παράξενα που συνειδητοποιεί ο άνθρωπος θυμίζουν σε μεγάλο βαθμό τα ερωτήματα και τις απορίες που με αθωότητα απευθύνουν τα παιδιά στους μεγαλύτερους. Γιατί υπάρχει ο κόσμος; Ποιος τον δημιούργησε; Τι γίνεται όταν πεθαίνει ο άνθρωπος; Τι είναι το καλό και το κακό;

Εξηγητικά παραδείγματα για το είδος αυτών των παράδοξων φαινομένων μας προσφέρει, ο Αλέξανδρος Αφροδισιεύς (3ος αι. μ.Χ.), κορυφαίος υπομνηματιστής του Αριστοτέλη, σημειώνοντας ερωτήματα που απασχόλησαν την πρώιμη φιλοσοφία αναφορικά με τους φυσικούς μαγνήτες, το ουράνιο τόξο, τα νέφη, τις βροντές ή τις αστραπές (*διὰ τὶ τὸ ἢλεκτρον ἓλκει τὰ ἀχυρώδη, ἡ Ἡρακλεία λίθος τὸν σίδηρον, ἢ τι ἐστιν ἡ ἶρις, ἢ ὃλως τὴν τῶν νεφῶν σύστασιν, τὰς βροντὰς, πόθεν, ἢ περὶ τῶν ἀστραπῶν, πῶς γίνονται)*. Ένας άλλος υπομνηματιστής των έργων του Αριστοτέλη, ο Ασκληπιός, δίνει ένα διαφορετικό παράδειγμα σχετικά με τη μη αύξηση της θάλασσας, μολονότι δέχεται τα νερά τόσων ποταμών (*οἷον διὰ τί μὴ αὒξεται ἡ θάλασσα τοσούτων ποταμῶν εἰσερχομένων εἰς αὐτήν).*

Η καθημερινότητα δημιουργεί τον βασικό χώρο από τον οποίο θα αντληθούν τα ερωτήματα και οι απορίες που θα οδηγήσουν στον φιλοσοφικό στοχασμό. Το κύριο μέλημα της φιλοσοφίας είναι να ελέγξει και να κατανοήσει πολύ κοινές έννοιες, που όλοι μας τις χρησιμοποιούμε καθημερινά χωρίς να τις σκεφτόμαστε. Ένας ιστορικός μπορεί να ζητήσει να μάθει τι συνέβη κάποτε στο παρελθόν, αλλά ένας φιλόσοφος θα ρωτήσει: τι είναι χρόνος; Ένας μαθηματικός μπορεί να ερευνά τις πιθανές σχέσεις μεταξύ των αριθμών, αλλά ένας φιλόσοφος θα αναρωτηθεί: τι είναι αριθμός; Ένας φυσικός θα ζητήσει να μάθει από τι συνίστανται τα άτομα ή πώς εξηγείται η βαρύτητα, αλλά ένας φιλόσοφος θα αναρωτηθεί: Πώς μπορούμε να γνωρίζουμε αν υπάρχει κάτι έξω από τη νόησή μας; Ένας ψυχολόγος μπορεί να ερευνήσει πώς μαθαίνουν τα παιδιά μια γλώσσα, αλλά ένας φιλόσοφος θα ρωτήσει: τι είναι αυτό που κάνει μια λέξη να έχει κάποιο νόημα; Ο καθένας μπορεί να αναρωτιέται αν είναι κακό να τρυπώνεις στο λεωφορείο χωρίς εισιτήριο, αλλά ένας φιλόσοφος θα ρωτήσει: γιατί μια πράξη είναι καλή ή κακή;

***εἶτα κατὰ μικρὸν οὕτω προϊόντες καὶ περὶ τῶν μειζόνων διαπορήσαντες, οἷον περί τε τῶν τῆς σελήνης παθημάτων καὶ τῶν περὶ τὸν ἥλιον καὶ τὰ ἄστρα καὶ περὶ τῆς τοῦ παντὸς γενέσεως.***

Με το επίρρημα ***εἶτα*** που προσδιορίζει τη μετοχή *διαπορήσαντες* περνάμε στην εξέλιξη της χρονικής ακολουθίας. Μετά το αρχικό στάδιο, που ορίστηκε με τη μετοχή *θαυμάσαντες*, ακολουθεί η ολοκληρωτική απορία-αμηχανία που δηλώνεται με τη μετοχή *διαπορήσαντες*. Ο άνθρωπος τώρα προσπαθεί να βρει τρόπους να προσπελάσει την αμηχανία του.

Το ρήμα ***ἀπορῶ*** (*διαπορήσαντες*) προέρχεται από το στερητικό **ἀ-** και το ουσιαστικό **πόρος** (= διέξοδος, διέλευση), οπότε η σημασία του είναι: βρίσκομαι σε αδιέξοδο και αμηχανία, αδυνατώ να καταλάβω και να εξηγήσω κάτι, διατυπώνω απορία, ρωτώ να μάθω κάτι. Ο Αριστοτέλης στο *Μετά τα Φυσικά* (993a 30 κ.ε.) παρομοιάζει τη διάνοια που βρίσκεται σε ἀπορία με διάνοια που είναι δεμένη και επιδιώκει να λυθεί και να απελευθερωθεί. Η ἀπορία με αυτή την προσέγγιση καθίσταται αφετηρία φιλοσοφικής αναζήτησης.

Ο άνθρωπος, από τη γενικότητα των αποριών του για οτιδήποτε παράδοξο του παρουσιαζόταν στην καθημερινότητά του, αφού κάλυψε άλλοτε με πληρότητα, άλλοτε περισσότερο, άλλοτε λιγότερο και κάποιες φορές αποδεχόμενος την αδυναμία του να δώσει απαντήσεις, προχώρησε σιγά σιγά (*κατὰ μικρόν*) και όχι βεβιασμένα στην παρατήρηση σημαντικότερων φαινομένων, όπως αυτά που αφορούσαν τα φυσικά σώματα, τη Σελήνη, τον Ήλιο, τα αστέρια, τη γέννηση του σύμπαντος. Η ανακάλυψη της φύσης έδωσε το πεδίο για τη δεύτερη φάση των αποριών του ανθρώπου. Όσοι επιχειρούν να φιλοσοφήσουν αντιλαμβάνονται τη διάκριση του «φυσικού» και του «υπερφυσικού», στρέφονται στην παρατήρηση και την εξέταση των φυσικών φαινομένων, του κόσμου και της αρχής του, και πιστεύουν πως τα φυσικά φαινόμενα έχουν και φυσικά αίτια, τα οποία ο άνθρωπος με τις δυνατότητες των αισθήσεων και του νου μπορεί να τα ανακαλύψει, να τα προσεγγίσει, να τα ερμηνεύσει και να τα κατανοήσει. Δύο είναι λοιπόν τα γενικά χαρακτηριστικά αυτής της νέας φάσης της ανθρώπινης σκέψης, η στροφή στη φύση και τα φυσικά φαινόμενα και η απόπειρα ορθολογικής ερμηνείας.

Η αρχή για τη στροφή του ενδιαφέροντος προς τη φύση και τα φυσικά φαινόμενα συντελείται με τους **Ίωνες φιλοσόφους**. Στον ιωνικό κόσμο του 7ου και 6ου αιώνα π.Χ. οι στοχαστές απομακρύνονται από τη μεσολάβηση του ιερατείου για να έρθουν σε επαφή με το θείο, το οποίο είτε ταυτίζεται με τη φύση είτε αποτελεί την κινητήρια δύναμή της. Υπό αυτή την έννοια η φύση αποκτά υπέρτατη αξία ως αντικείμενο γνώσης και προσελκύει το ενδιαφέρον των στοχαστών, προκαλώντας τους να ερμηνεύσουν την αρχή της δημιουργίας και τα φυσικά φαινόμενα. Οι Ίωνες στοχαστές, από τον 7ο ως τον 5ο αιώνα π.Χ., αντικαθιστώντας το ιερατείο και τους λοιπούς «θεολόγους» (ποιητές, καλλιτέχνες), μελετούν τη φύση και τα φαινόμενά της και γι΄ αυτό ονομάζονται και **φυσικοί φιλόσοφοι** ή **φυσιολόγοι**.

Οι Ίωνες φιλόσοφοι καθιστούν τη φύση αντικείμενο της έρευνάς τους και επιχειρούν να συλλάβουν τη μία ή τις περισσότερες αρχές που μπορούν να εξηγήσουν τις συμπεριφορές, τις μεταβολές, τα φαινόμενα που λαμβάνουν χώρα σε αυτήν. Παρά την προχειρότητα των υποθέσεων και την εξάρτηση από μυθικά και θεοκρατικά στοιχεία, αυτή η αναζήτηση των αρχών της φύσης από τους Ίωνες φιλοσόφους αποτέλεσε θεμελιώδες γεγονός, καθώς εγκαινίαζε έναν νέο τύπο ορθολογικότητας και αποδείκνυε το πέρασμα της σκέψης από τα άμεσα παρατηρήσιμα στοιχεία στην αναζήτηση των βαθύτερων αιτιών για την προέλευση του σύμπαντος και την ερμηνεία των φυσικών φαινομένων. Αυτό που έχει ιδιαίτερη σημασία είναι πως η απόπειρα προσέγγισης της φύσης μέσω της σκέψης και η πεποίθηση πως από τα εμπειρικά δεδομένα της παρατήρησης μπορούν να συναχθούν γενικές αρχές οδήγησε και σε πρακτική χρήση των ανακαλύψεων των φυσικών φιλοσόφων στο πλαίσιο της πόλης. Προοδευτικά τα συμπεράσματα των θεωρητικών πορισμάτων αυτής της νέας σκέψης αξιοποιούνται και στις πρακτικές τέχνες, που είναι απαραίτητες για την ανάπτυξη των πόλεων.

Οι Ίωνες φυσικοί φιλόσοφοι, πέρα από το έντονο ενδιαφέρον τους για τον φυσικό κόσμο, στράφηκαν πρώτοι και στην παρατήρηση των φυσικών σωμάτων στα οποία αναφέρεται ο Αριστοτέλης, τη Σελήνη, τον Ήλιο και τα αστέρια. Η αστρονομία και η μετεωρολογία υπήρξαν προσφιλή πεδία των αναζητήσεων τους. Ο **Θαλής** ο Μιλήσιος (6ος αι. π.Χ.) υπήρξε παρατηρητής του ουρανού και θεωρητικός αστρονόμος. Πρόβλεψε την έκλειψη Ηλίου που έγινε το 585 π.Χ., υπολόγισε ότι οι εκλείψεις του ηλίου πραγματοποιούνται σε περιόδους 223 σεληνιακών κύκλων, υπολόγισε τη διάρκεια του έτους σε 365 ημέρες και τη διάμετρο του Ήλιου ως το 1/720 της φαινόμενης τροχιάς του περί τη Γη. Ο **Αναξίμανδρος**, μαθητής και διάδοχος του Θαλή, ασχολήθηκε με αστρονομικά και κοσμολογικά ζητήματα. Θεωρούσε ως αρχή των όντων το άπειρο, δηλαδή την αιώνια και συνεχώς μεταβαλλόμενη ύλη. Επινόησε το πρώτο ηλιακό ημερολόγιο, σχεδίασε τον πρώτο χάρτη της Γης. Πρώτος διατύπωσε την άποψη ότι η Γη είναι μετέωρη και κινείται γύρω από το κέντρο του κόσμου, απέχοντας εξίσου από όλα τα σημεία της ουράνιας σφαίρας. Προσπάθησε να υπολογίσει τις αποστάσεις των πλανητών από τη Γη και τα μεγέθη τους. Σχεδίασε έναν χάρτη της ουράνιας σφαίρας, χαράζοντας την εκλειπτική κίνηση του Ηλίου και υπολογίζοντας με εντυπωσιακή ακρίβεια τη λόξωση της εκλειπτικής. Με τη χρήση γνώμονα υπολόγισε τα ηλιοστάσια και τις ισημερίες. Ο Αναξίμανδρος θεωρούσε το σύμπαν ως έναν γεωμετρικά διαμορφωμένο και δομημένο χώρο. Ο **Αναξιμένης** (5ος αι. π.Χ.), διάδοχος του Αναξίμανδρου στη σχολή της Μιλήτου, θεωρούσε ως αρχή των όντων τον αέρα, μεταβαλλόμενο με την κίνηση του σε νερό, σε αιθέρα και φωτιά. Εξήγησε πρώτος ότι το φως του φεγγαριού οφείλεται στον Ήλιο και έδωσε ορθολογικές εξηγήσεις για τις εκλείψεις του Ήλιου και της Σελήνης. Οι **Πυθαγόρειοι** μελέτησαν και ερμήνευσαν τις εκλείψεις και τις φάσεις της Σελήνης και διατύπωσαν νόμους για την κίνηση των πλανητών και την απόστασή τους από τον Ήλιο. Ο **Αναξαγόρας** από τις Κλαζομενές της Ιωνίας (αρχές 5ου αι. π.Χ.) πίστευε πως η Γη έχει τυμπανοειδές σχήμα και πως συγκρατείται στον αέρα. Θεωρούσε τον Ήλιο ως έναν διάπυρο λίθο και για τη Σελήνη πίστευε πως είναι ετερόφωτη και πως κατοικείται από ανθρώπους και άλλα όντα. Για τα άστρα υποστήριζε πως έχουν όμοια μορφή με αυτήν του Ήλιου. Μελέτησε ακόμα τους κομήτες και τους διάττοντες αστέρες και πίστευε πως οι μετεωρίτες ήταν λίθοι που στροβιλίζονται και έλκονται από τη Γη. Αλλά και μετά τους φυσικούς φιλοσόφους της Ιωνίας και άλλοι στοχαστές έστρεψαν το ενδιαφέρον τους στα ουράνια σώματα και διατύπωσαν θεωρίες για τη φύση τους και τα σχετικά με αυτά φαινόμενα, όπως ο **Μέτωνας** ο Αθηναίος, ο **Εύδοξος** ο Κνίδιος αλλά και ο **Πλάτωνας** και ο ίδιος ο **Αριστοτέλης**.

Ένα άλλο ζήτημα που απασχόλησε όχι μόνο τους φυσικούς φιλοσόφους της Ιωνίας αλλά και τη δεύτερη γενιά φιλοσόφων, τον Ηράκλειτο, τον Παρμενίδη, τον Εμπεδοκλή και τον Αναξαγόρα, ήταν το θέμα της αρχής του σύμπαντος, της γέννησης των όντων και της αλλαγής, αφού βασική τους θέση ήταν πως όλα ανάγονται σε μια κοινή αρχή, μεταλλάσσονται όμως και δημιουργείται η ποικιλία του κόσμου μας. Ο **Ηράκλειτος** ο Εφέσιος (γύρω στα 500 π.Χ.) πίστευε ότι τα αρχικά στοιχεία αλληλεπιδρούν διαρκώς βάσει συγκεκριμένων νόμων, που αποσκοπούν στη διατήρηση της ισορροπίας και της αρμονίας. Ο **Παρμενίδης** ο Ελεάτης (γεν. περίπου 515 π.Χ.) στο κοσμολογικού περιεχομένου έργο του *Βρότειαι δόξαι* είχε προσδιορίσει δύο αρχικά στοιχεία για τη συμπαντική δημιουργία, το χώμα και τη φωτιά. Στη συνέχεια ο **Εμπεδοκλής** (μέσα περίπου 5ου αι. π.Χ.) δίδασκε πως τέσσερα βασικά στοιχεία, το χώμα, η φωτιά, το νερό, και ο αέρας, βρίσκονται σε μια συνεχή αλλαγή, καθώς διαρκώς αναμειγνύονται και διαχωρίζονται κάτω από την επίδραση της Φιλίας (αγάπης) και του Νείκους (εχθρότητας), και δημιουργούν την ποικιλία του σύμπαντος. Ο **Αναξαγόρας** πίστευε πως όλα υπάρχουν εξαρχής, τίποτα δε γεννιέται και τίποτα δε χάνεται και η μόνη αλλαγή που συμβαίνει είναι η διαρκής ανάμειξη και διάσπαση των αρχικών στοιχείων.

***Ὁ δ’ ἀπορῶν καὶ θαυμάζων οἴεται ἀγνοεῖν***

Η απορία και η έκπληξη οδηγούν στη συνειδητοποίηση της άγνοιας και αυτή με τη σειρά της οδηγεί στον φιλοσοφικό στοχασμό, προκειμένου να θεραπευτεί η άγνοια. Ο φιλόσοφος, όταν αντιμετωπίζει ένα πρόβλημα, βρίσκεται σε απορία, βιώνει μια αμήχανη έκπληξη απέναντι στο παράδοξο, μην μπορώντας να αποφασίσει ποιον δρόμο να ακολουθήσει και ποια διέξοδο. Βρίσκεται συχνά κατά την εξέταση των προβλημάτων σε αμηχανία και σε διλήμματα, αναζητώντας προσανατολισμό και θέτοντας ερωτήματα που τον βυθίζουν σε ακόμη μεγαλύτερη απορία, όπως αυτά που διατύπωσε ο Καντ στις παραδόσεις του για τη λογική: Τι μπορώ να ξέρω; Τι οφείλω να κάνω; Τι πρέπει να ελπίζω; Τι είναι ο άνθρωπος;

Στην αντιμετώπιση ενός φιλοσοφικού προβλήματος η απορία, η αμηχανία, η δυσκολία προσανατολισμού στον κόσμο αποτελεί την κανονικότητα. Αυτό οφείλεται στο γεγονός πως τα φιλοσοφικά προβλήματα είναι πολύ γενικά και έσχατα, ώστε να μη γνωρίζει κανείς πώς θα μπορούσε να ξεπεράσει την πίεση που του ασκεί το παράδοξο και να νιώθει παράξενα και αμήχανα, να τίθεται σε *ἀπορία* (αδυναμία ή δυσκολία να βρει πέρασμα, διέξοδο). Εξάλλου πολλές φορές τα φιλοσοφικά ερωτήματα που τίθενται ξεπερνούν τις πραγματικές ικανότητες του νου για να τα επιλύσει.

Οι καταστάσεις αυτές, λοιπόν, η απορία, η έκπληξη, η αμηχανία, αποτελούν κανόνα για τη φύση του φιλοσοφικού στοχασμού, αφετηρία και κινητήρια δύναμη για την ανάπτυξή του. Από τη στιγμή που το παράδοξο γεννά το φιλοσοφικό ερώτημα, και το φιλοσοφικό ερώτημα γεννά την απορία και την έκπληξη, αυτή η νέα κατάσταση δημιουργεί την πεποίθηση ότι όποιος επιχειρεί να φιλοσοφεί πάσχει από μια παράδοξη ασθένεια, την άγνοια, από την οποία πασχίζει με αυτό που του την προκάλεσε, την ίδια δηλαδή τη φιλοσοφία, να θεραπευτεί.

***(διὸ καὶ ὁ φιλόμυθος φιλόσοφός πώς ἐστιν· ὁ γὰρ μῦθος σύγκειται ἐκ θαυμασίων)***

Ο Αριστοτέλης θεωρεί πως ο φιλόσοφος είναι και άνθρωπος που αγαπά τους μύθους, εστιάζοντας στο κοινό αντικείμενο της μυθολογίας και της φιλοσοφίας, τα θαυμαστά, τα παράδοξα, αυτά που προκαλούν έκπληξη. Όπως έχει αναφέρει, η φιλοσοφία γεννήθηκε από την απορία και τον θαυμασμό του ανθρώπου απέναντι σε ό,τι η σκέψη του συνελάμβανε ως παράδοξο. Αυτό ακριβώς όμως είναι και το περιεχόμενο του μύθου. Τα παράδοξα συνιστούν τα συστατικά στοιχεία ενός μύθου. Φιλοσοφία και μυθολογία αποτελούν τις διεξόδους του ανθρώπου για να ξεφύγει από τα δεσμά της άγνοιας. «Τα αξιοπερίεργα των μύθων δημιουργούν θαυμασμό, ο θαυμασμός συνειδητοποίηση της άγνοιας, η συνειδητοποίηση της άγνοιας ανάγκη για γνώση και άρα φιλοσοφία. Επομένως ο μιλόμυθος είναι κατά μία έννοια φιλόσοφος». Εξάλλου, στην απαρχή της ελληνικής φιλοσοφικής σκέψης βρίσκονται μυθικές μορφές σκέψης και γνώσης. Ο Düring υποστηρίζει πως ο Αριστοτέλης, όταν αναφέρεται στον φιλόμυθο και τον συνδέει με τον φιλόσοφο, δεν έχει στο νου του μόνο τους αρχαίους μυθογράφους αλλά και τον δάσκαλό του, τον ίδιο τον Πλάτωνα, ο οποίος συχνά χρησιμοποιεί μύθους στις φιλοσοφικές του αναλύσεις.

Η μετάβαση από τη μυθολογική ερμηνεία με τις θρησκευτικές, ποιητικές και λοιπές ανορθόλογες μορφές σκέψης προς τον φιλοσοφικό και επιστημονικό ορθολογισμό τοποθετείται μεταξύ του 6ου και του 5ου αι. π.Χ., αν και η συνύπαρξή τους είναι διαρκώς παρούσα στην αρχαιοελληνική σκέψη, ακόμα και σε συστηματικούς φιλοσόφους, όπως στον Πλάτωνα και στον Αριστοτέλη. Ο μυθικός κόσμος διαμορφωνόταν από ένα σύνολο προφορικών αφηγήσεων, που συνόδευε την εξέλιξη της αρχαϊκής κοινωνίας και μεταδιδόταν από γενιά σε γενιά. Ο ποιητικός τους χαρακτήρας διευκόλυνε την απομνημόνευση, την απαγγελία και τη διατήρησή τους στον χρόνο, αργότερα βέβαια, μετά τον 6ο αιώνα, είχαμε και την καταγραφή τους. Οι μυθικές αφηγήσεις διαμορφώνονταν και εξέφραζαν τη συλλογική γνώση της αρχαϊκής κοινωνίας για τον κόσμο και τη φύση, τους θεούς, τη ζωή των ανθρώπων και την ιστορία της. Για παράδειγμα ο Eric Havelock έχει χαρακτηρίσει τα ομηρικά έπη ως την «εγκυκλοπαίδεια της φυλής των Ιώνων». Με τις μυθικές αφηγήσεις ακόμη προσπαθούσαν να προσεγγίσουν και να δώσουν απαντήσεις σε θεμελιώδη ερωτήματα και προβληματισμούς για τη ζωή και τον θάνατο, για τη φύση, τον κόσμο και τη θέση του ανθρώπου εντός τους, την ατομική και συλλογική ζωή. Αυτή η συλλογική γνώση, που περιελάμβανε στοιχεία από όλους τους τομείς της σκέψης και της γνώσης συνέθετε, μαζί με επιμέρους γνώσεις και αντιλήψεις, που προέρχονταν από άλλους τομείς, ένα σώμα γνώσεων, αντιλήψεων, και αξιών που δεν μπορεί να χαρακτηριστεί ανορθολογικό για τα δεδομένα της εποχής εκείνης. Ο μύθος, παρά την αμφισβήτησή του, κυρίως από τον 5ο αι. π.Χ. και εξής, όταν πια θεωρείται υποδεέστερη μορφή σκέψης, είναι παρών ακόμα και σε θετικές και ορθολογικές γνώσεις και στοχασμούς και αποτελεί χώρο όπου οι φιλόσοφοι, παρά την κριτική που ασκούν σε αυτόν, ανατρέχουν για να ερμηνεύσουν τα παράδοξα του κόσμου και της ζωής. Ακόμη και στην ορθολογική θεολογία του Αριστοτέλη ο ουρανός και τα άστρα αποτελούν κατοικία και έκφραση του θείου, ενώ και στην πλατωνική μεταφυσική η ψυχή ακολουθεί, μετά τον θάνατο του ανθρώπου, ένα ταξίδι στον Άδη. Ο μυθικός κόσμος επιδρά, άλλοτε περισσότερο άλλοτε λιγότερο, στη ζωή και τον πολιτισμό, στη φιλοσοφική και στην επιστημονική σκέψη.

Η σύγχρονη ιστορία της φιλοσοφίας της αρχαιότητας καθιδρύει μία τάξη νοητικά ικανοποιητική για κείνους που την επεξεργάζονται. Στην αρχή έχουμε τη θρησκεία, τον μύθο, την ποίηση. Ύστερα έχουμε μια μετάβαση, τους «προσωκρατικούς». Μέσα σε αυτόν τον μεγάλο «θύλακα» τοποθετούμε τους «φυσικούς», τον Θαλή για παράδειγμα, τους ατομικούς, τους ιατρούς, τους ιστορικούς, τον Ηράκλειτο, τον Παρμενίδη, τον Αναξαγόρα, τον Εμπεδοκλή, τους σοφιστές. Εμφανίζεται ο **Σωκράτης** κι όλα αλλάζουν, αλλά με ένα τρόπο που δεν είναι ακόμη ριζικός. Με τον **Πλάτωνα**, με την ίδρυση της Ακαδημίας το 387 π.Χ., εγκαθιδρύεται επιτέλους η τάξη της ορθολογικότητας. Είναι ακόμη πρόσκαιρη και αδέξια, και θα υποστεί πολλαπλές τροποποιήσεις, όμως έχει κιόλας καθορίσει τις αρχές της. Η σκέψη που υπάκουε στη μυθοποιητική απαίτηση υποκαθίσταται από μια νέα λογική, η οποία, χάρη σε μια αυστηρή πειθαρχία του λόγου, δίνει όλα τα δικαιώματα στην αληθινή λαλιά, δηλαδή στην αποτελεσματική. Μια τέτοια ερμηνεία δεν είναι κακή. Αναμφίβολα η ελληνική αντίληψη περί ανθρώπου και κόσμου προοδευτικά «εκκοσμικεύθηκε» ή «λαϊκοποιηθήκε» και το σύμπαν των θεών εξαφανίστηκε σιγά σιγά μπροστά στις πράξεις των ανθρώπων.

Ο τόπος όπου επιτελείται αυτή η μετατροπή είναι η **πόλις**. Αυτή διαμορφώνεται στις αποικιακές πολιτείες, κυρίως στη Μικρά Ασία. Κατόπιν φτάνει στη μητρόπολη και η **Αθήνα** θα γίνει τόπος μιας εξέλιξης που στη συνέχεια θα θεωρηθεί παραδειγματική. Ένα πρώτο στάδιο συνιστά η πολιτική κατάκτηση των αστικών δικαιωμάτων και της ιδιότητας του πολίτη. Η μοίρα του καθενός καθορίζεται από τη σχέση του με αυτή την αφηρημένη αρχή που είναι ο νόμος. Η δεύτερη φάση είναι η εγκαθίδρυση της δημοκρατίας, πολίτευμα στο οποίο η κυβέρνηση είναι εκτεθειμένη σε «μέση αγορά» και κάθε πολίτης, τυπικά και ουσιαστικά, έχει τη δυνατότητα να συμμετάσχει σε αυτή. Στην αταξία των μακρινών βαρβάρων και στην παράλογη τάξη των πολύ κοντινών βαρβάρων -περσική αυτοκρατορία- αντιπαρατάσσεται μια έλλογη οργάνωση, που αντιστοιχεί στη θέση που κατέχει ο άνθρωπος μέσα στην κοσμική τάξη. Όλα συμβαίνουν σάμπως η φιλοσοφία, καθώς πετυχαίνει ολοένα και περισσότερο να οριοθετεί την πρωτοτυπία του έλλογου πεδίου της, να επαναλαμβάνει, ενσωματώνοντάς τες, αρχέγονες στάσεις της ζωής. Από τον μύθο στην έλλογη σκέψη; Βέβαια. Ωστόσο ο μύθος δεν είναι μια άτακτη φαντασία και η έλλογη σκέψη τείνει να επιβληθεί σαν ένας νέος μύθος.

***Ποιος συνειρμός, λοιπόν, οδήγησε τον Αριστοτέλη να διακόψει τη ροή του λόγου του και να ανοίξει τη συγκεκριμένη παρένθεση;***

Η ιδέα ότι τόσο η φιλοσοφία όσο και ο μύθος, τον οποίο έφερε στο μυαλό του, δεν είναι τίποτε άλλο παρά τρόποι διαφυγής του ανθρώπου από την άγνοια. Αυτή ήταν η τελευταία λέξη πριν την παρένθεση, και με αυτή συνεχίζει ο Σταγειρίτης μετά το κλείσιμο της παρένθεσης. Η παρένθεση δεν αποτελεί επομένως απλά ένα συνειρμό. Εδώ υπόκειται ένα βαθύτερο ερμηνευτικό σχήμα για την πορεία της ανθρωπότητας προς τη γνώση: από τον μύθο στο λόγο. Ο μύθος και ο λόγος δεν αποτελούν παρά δύο διαφορετικές γλώσσες και αντίστοιχους τρόπους σκέψης, για να απαντηθούν τα μεγάλα ερωτήματα για τον θεό, τον κόσμο και τον άνθρωπο. Ο Αριστοτέλης ξέρει καλά ότι το πέρασμα από τον μύθο στο λόγο, από το έπος στην τραγωδία, την ιστοριογραφία και τη φιλοσοφία, αποτυπώνει εύστοχα την πορεία του αρχαιοελληνικού στοχασμού. Ξέρει ακόμα ότι μπορεί το βάρος να μετακινήθηκε σταδιακά προς τον λόγο, ο μύθος όμως ποτέ δεν απαξιώθηκε τελείως στην Αρχαία Ελλάδα.

***ὥστ’ εἴπερ διὰ τὸ φεύγειν τὴν ἄγνοιαν ἐφιλοσόφησαν, φανερὸν ὅτι διὰ τὸ εἰδέναι τὸ ἐπίστασθαι ἐδίωκον καὶ οὐ χρήσεώς τινος ἕνεκεν.***

Με την επαναφορά της έννοιας του *ἀγνοεῖν* ξαναβρίσκει ο Αριστοτέλης τον ειρμό των λεγομένων του, μετά το κλείσιμο της παρένθεσης. Έτσι, προβαίνει σε ένα λογικό συμπέρασμα των προηγούμενων θέσεων που δηλώνεται με τον συμπερασματικό σύνδεσμο ***ὣστε***. Από τη στιγμή που οι άνθρωποι συνειδητοποίησαν την άγνοιά τους, επιδίωξαν να την υπερβούν και το μέσο που είχαν να εμπιστευτούν ήταν ο νους τους. Έτσι, από τον θαυμασμό και την έκπληξη για τα παράδοξα οδηγήθηκαν στον φιλοσοφικό στοχασμό. Η φιλοσοφία αποτελεί το μέσο για την υπέρβαση της άγνοιας, χωρίς ωστόσο να υπηρετεί καμιά άλλη χρησιμότητα ή σκοπιμότητα. Η φιλοσοφία είναι αυτοαναφορική, υπάρχει και νοηματοδοτείται καθ΄εαυτήν. Η φιλοσοφία και η γνώση, κατά τον Αριστοτέλη, δεν έχουν πρακτική χρησιμότητα για την κοινωνία, αποτελούν αυτοσκοπούς, αντίθετα από ό,τι θα υποστήριζε ο Πλάτωνας, που έβλεπε στη γνώση και τη φιλοσοφία το μέσο για την ηθικοπολιτική αναγέννηση της κοινωνίας. Επιπλέον, με τη χρήση του απαρεμφάτου ***(διὰ τὸ φεύγειν)*** αντί αφηρημένου ουσιαστικού δίνει έμφαση στον ενεργητικό, προσωπικό χαρακτήρα *τοῦ φιλοσοφεῖν* και στην ιστορικότητα (διαχρονία-συγχρονία) της φιλοσοφίας.

Ο Αριστοτέλης διέκρινε τρεις περιοχές της επιστήμης/γνώσης (***ἐπιστῆμαι*** ή ***διάνοιαι***), την **πρακτική**, την **ποιητική** και τη θεωρητική. Στην ***ποιητική* *επιστήμη*** ανήκουν οι δραστηριότητες που αποβλέπουν στην κατασκευή υλικών εργαλείων, δηλαδή οι διάφορες τέχνες, από την αρχιτεκτονική μέχρι την κατασκευή απλών εργαλείων, ενδυμάτων και υποδημάτων ή την παρασκευή τροφής. Η άσκησή τους προϋποθέτει γνωστική κατάρτιση και αξιοποίηση της συσσωρευμένης εμπειρίας της κοινότητας σε αυτήν. Ο Αριστοτέλης κατατάσσει την *ποιητική ἐπιστήμη* στην κατώτερη βαθμίδα γνώσης, καθώς δεν αποβλέπει στη γνώση καθ΄εαυτήν, αλλά στη δημιουργία - παραγωγή για την κάλυψη αναγκών του πρακτικού βίου.

Στο ενδιάμεσο επίπεδο τοποθετείται η ***πρακτική επιστήμη***, οι πρακτικές μαθήσεις/γνώσεις. Αυτές σχετίζονται με τις ανθρώπινες πράξεις, χωρίς όμως να παράγουν κάποιο συγκεκριμένο προϊόν, αλλά ανθρώπινες συμπεριφορές, οπότε και εξαρτώνται λιγότερο από την ύλη. Σε αυτές εντάσσονται η ηθική και η πολιτική, η διαλεκτική και η ρητορική, υπό την έννοια της τεχνικής και του εργαλείου και όχι της επιστήμης. Οι πρακτικές τέχνες, καθώς επηρεάζονται από την αστάθεια και τη μεταβλητότητα του ανθρώπινου χαρακτήρα, υπολείπονται των θεωρητικών επιστημών.

Στο ανώτερο επίπεδο τοποθετούνται οι ***θεωρητικές επιστήμες***, δεδομένου ότι αποβλέπουν αποκλειστικά στη γνώση και όχι στην ικανοποίηση πρακτικών αναγκών. Η ποιοτική διαφορά τους από τους προηγούμενους χώρους μάθησης συνίσταται στο ότι αποβλέπουν στη γνώση καθ΄ εαυτήν, κινούνται στον χώρο της καθαρής σκέψης και μέσω αυτής στην κατά το δυνατόν αυστηρότερη θέαση και προσέγγιση της πραγματικότητας. Σε αυτόν τον χώρο ανήκει η φιλοσοφία, η οποία, όπως προαναφέρθηκε, δεν ικανοποιεί πρακτικούς στόχους, αλλά στοχεύει αποκλειστικά στη γνώση. Η φιλοσοφία καλύπτει τον χώρο των ***μαθηματικών επιστημών*** (αφορούν πράγματα που δεν έχουν χωριστή ύπαρξη και δεν υπόκεινται σε αλλαγή, με κυρίαρχη την κατηγορία του ποσού και όχι του ποιού) και των ***φυσικών επιστημών*** (φυσική και βιολογία, αφορούν πράγματα που έχουν χωριστή ύπαρξη, ανήκουν στον χώρο της ύλης και της κίνησης και υπόκεινται σε αλλαγή) (οι δύο τους χαρακτηρίζονται από τον Αριστοτέλη ως δευτέρα φιλοσοφία) και της ***θεολογικής επιστήμης*** (πρώτη φιλοσοφία), η οποία έχει ως αντικείμενο μελέτης πράγματα που έχουν χωριστή ύπαρξη και δεν υπόκεινται σε αλλαγή, και αφοσιώνεται και στη μελέτη της μοναδικής, αιώνιας, άυλης και ακίνητης οντότητας, της θεότητας.

***Μαρτυρεῖ δὲ αὐτὸ τὸ συμβεβηκός· σχεδὸν γὰρ πάντων ὑπαρχόντων τῶν ἀναγκαίων καὶ τῶν πρὸς ῥᾳστώνην καὶ διαγωγὴν ἡ τοιαύτη φρόνησις ἤρξατο ζητεῖσθαι.***

Στο σημείο αυτό ο Αριστοτέλης έρχεται να αναπτύξει τον όρο *συμβεβηκός*. Αναφέρει τις κοινωνικοοικονομικές συνθήκες, μετά την εξασφάλιση των οποίων οι άνθρωποι είχαν τη δυνατότητα να αρχίσουν την πνευματική αναζήτηση. Παραθέτει αυτή την αναφορά για να καταδείξει πως η φιλοσοφία δεν αποβλέπει στην ικανοποίηση χρηστικών αναγκών και πως δεν οδηγήθηκαν οι άνθρωποι σε αυτήν από ανάγκη. Η παρατήρηση της χρονικής της αφετηρίας, του χρόνου γέννησης της φιλοσοφίας, κατά τον φιλόσοφο, θα μας οδηγήσει σ΄ αυτή τη διαπίστωση. Το ιστορικό αυτό τεκμήριο που πρόκειται να παραθέσει συνιστά και εμπειρική απόδειξη από την καθημερινή ζωή προσδίδοντας αντικειμενικό χαρακτήρα στα λεγόμενά του. Όταν οι άνθρωπο, λοιπόν, είχαν καλύψει τις καθημερινές τους ανάγκες, όταν είχαν επιλύσει τα βασικά βιοτικά τους προβλήματα και είχαν ξεφύγει από τις πιεστικές ανάγκες της καθημερινότητας, τότε στον ελεύθερο χρόνο που προέκυψε γι΄ αυτούς και που μπορούσαν να τον διαθέσουν ελεύθερα στη χαλάρωση και στην απόλαυση, σε αυτόν τον χρόνο βρήκε το γόνιμο έδαφος για τη γέννηση και την ανάπτυξή της η φιλοσοφία.

Η σύνδεση της γέννησης και της ανάπτυξης της φιλοσοφίας με το χρόνο της ραστώνης και της απόλαυσης δεν επισημαίνεται από το φιλόσοφο μόνο για λόγους ιστορικής προσέγγισης των συνθηκών εμφάνισής της, αλλά και για λόγους ανάδειξης της ουσιαστικής σχέσης της με αυτόν, γεγονός που θα οδηγήσει και στην επόμενη σύνδεση της φιλοσοφίας με την ελευθερία. Προϋπόθεση για την ενασχόληση με τη φιλοσοφία είναι η εξασφάλιση χρόνου ελευθερίας, χρόνου που θα αφιερωθεί μόνο σε αυτήν. Ο άνθρωπος πρέπει πρώτα να απαλλαγεί από τις δεσμεύσεις που δημιουργούν οι ανάγκες για την εξασφάλιση του ζῆν, να απομακρυνθεί από τις άλλες ενασχολήσεις που υπηρετούν την ικανοποίηση αυτών των αναγκών και να αφοσιωθεί στη φιλοσοφική εξέταση των πραγμάτων. Στον *Προτρεπτικό* αναφέρει σχετικά ο Αριστοτέλης: *«Δεν λαμβάνουν μισθό από τους ανθρώπους όσοι ασχολούνται με τη φιλοσοφία, ο οποίος θα τους ωθούσε να καταβάλλουν πιο μεγάλες προσπάθειες ∙ το ότι κατέβαλαν πολύ κόπο για τις άλλες τέχνες, στο ζήτημα όμως της ακριβούς γνώσης έχουν προοδεύσει αρκετά σε λίγο χρόνο, αποτελεί, όπως πιστεύω, απόδειξη της ευκολίας που κυριαρχεί στο θέμα της φιλοσοφίας»*. Η κατάσταση της άνεσης, της ανεμελιάς για τα καθημερινά, της ραστώνης, αποτελεί γενεσιουργό παράγοντα της φιλοσοφίας.

***ἡ τοιαύτη φρόνησις***

Σε αυτό το σημείο ο όρος ***φρόνησις*** είναι ισοδύναμος νοηματικά με τον όρο ***σοφία*** ή ***ἐπιστήμη***. Σε άλλα κείμενα του Αριστοτέλη (για παράδειγμα στα Ηθικά Νικομάχεια) η φρόνηση είναι η διανοητική αρετή που επιτρέπει στον άνθρωπο να προβεί στις ορθές ηθικές επιλογές σε πρακτικά ζητήματα της καθημερινής ζωής.

Στον Αριστοτέλη η φρόνηση αποτελεί θεμελιώδη έννοια της ηθικής και της πολιτικής φιλοσοφίας του. Παραμένει όμως, γι΄ αυτόν ακριβώς τον λόγο, μια έννοια δυσερμήνευτη. Εναρμονίζει μέσα της στοιχεία αντίθετα. Και όπως η έννοια του δυνάμει όντος γεφυρώνει το είναι και το γίγνεσθαι, έτσι και η φρόνηση συνδυάζει το νοητό μα και το αισθητό στοιχείο. Η φρόνηση ενέχει τον ορθό λόγο, είναι όμως ταυτόχρονα και αίσθηση. Είναι βέβαια μια έξη, μια κάποια δηλαδή προδιάθεση της ψυχής, αλλά ακολουθεί τον ορθό λόγο. Επιτρέπει να διακρίνουμε το καλό από το κακό και η έκφραση να διακρίνουμε (δηλαδή να δούμε) νοείται στην κυριολεξία. Η φρόνηση δεν είναι σοφία, δεν είναι επιστήμη ούτε τέχνη. Είναι μια έξη που ενέχει τον ορθό λόγο και που οδηγεί στην αλήθεια σε ό,τι αφορά το καλό και το κακό για τον άνθρωπο.

***Δῆλον οὖν ὡς δι’ οὐδεμίαν αὐτὴν ζητοῦμεν χρείαν ἑτέραν, ἀλλ’ ὥσπερ ἄνθρωπος, φαμέν, ἐλεύθερος ὁ αὑτοῦ ἕνεκα καὶ μὴ ἄλλου ὤν, οὕτω καὶ αὐτὴν ὡς μόνην οὖσαν ἐλευθέραν τῶν ἐπιστημῶν· μόνη γὰρ αὕτη αὑτῆς ἕνεκέν ἐστιν.***

Στο επιλογικό αυτό συμπέρασμα (δηλωτικός δείκτης ο σύνδεσμος *οὖν*) με στοιχεία αντικειμενικότητας (δηλωτικός δείκτης το *δῆλον*), ο φιλόσοφος προεκτείνει την παρατήρησή του ότι η φιλοσοφία ακολούθησε την επίλυση των χρηστικών αναγκών του ανθρώπου και άρχισε να αναπτύσσεται αφότου ο άνθρωπος κατέκτησε χρόνο ελεύθερης διάθεσης, άνεσης και ανεμελιάς, χρόνο *πρὸς ῥᾳστώνην καὶ διαγωγήν*, και συνδέει τη φιλοσοφία με την ελευθερία. Οι άλλες επιστήμες οφείλουν τη γέννηση και την ανάπτυξή τους στην πίεση του βίου του ανθρώπου να επιλυθούν πρακτικά προβλήματα, στον πυρήνα ωστόσο της φιλοσοφίας βρίσκεται η ελευθερία. Η φιλοσοφία δεν εξυπηρετεί κανέναν εξωτερικό σκοπό, το τέλος της εντοπίζεται στον εαυτό της, υπάρχει *αὐτῆς ἓνεκεν*. Για να γίνει περισσότερο κατανοητός ο Αριστοτέλης, παραλληλίζει τη φιλοσοφία με τον ελεύθερο άνθρωπο (δηλωτικός δείκτης το *ὣσπερ*). Ελεύθερος ορίζεται (εδώ η χρήση του ρήματος *φαμέν* δείχνει την καθολική αποδοχή του όρου) εκείνος ο άνθρωπος που υπάρχει για τον εαυτό του, αυτός που διαμορφώνει ελεύθερα, χωρίς έξωθεν παρεμβάσεις, τον τρόπο ζωής του. Με ένα σχήμα κατά θέσιν (*ὁ αὑτοῦ ἓνεκα*) και άρσιν (*καὶ μὴ ἂλλου ὢν*), ο φιλόσοφος καταδεικνύει εμφατικά τον αυτοπροσδιορισμό και την αυτοπραγμάτωση του ανθρώπου. Έτσι, και η φιλοσοφία συσχετιζόμενη με την αυθυπαρξία του ελεύθερου ανθρώπου (δηλωτικός δείκτης το οὓτω) ορίζει καθ΄εαυτήν τον χώρο της και τη λειτουργία της.

Πέρα από αυτό όμως προκύπτει και μια ποιοτικής φύσης απαίτηση για να βρει η φιλοσοφία γόνιμο έδαφος να αναπτυχθεί. Μόνο σε συνθήκες ελευθερίας είναι δυνατόν να φιλοσοφήσει αληθινά ο άνθρωπος. Η φιλοσοφία γεννήθηκε στις ελληνικές πόλεις-κράτη όταν υπήρξε χώρος για ελευθερία της σκέψης, και γι΄ αυτό στη δημοκρατική Αθήνα του 5ου και του 4ου αι. π.Χ. ευδοκίμησε τόσο ο φιλοσοφικός λόγος. Αυτός εξάλλου είναι και ο χώρος στον οποίο ο Αριστοτέλης συνεχίζει τη φιλοσοφική παράδοση του δασκάλου του Πλάτωνα και του Σωκράτη.

Η φιλοσοφία για τον Αριστοτέλη είναι η μόνη ελεύθερη επιστήμη, γιατί είναι εξ ολοκλήρου αφιερωμένη στη νόηση και στη γνώση, σκοπός της γνώσης δηλαδή είναι η ίδια η γνώση, δε νοείται η ικανοποίηση οποιουδήποτε πρακτικού σκοπού. Γι΄ αυτό εξάλλου και απαίτηση του Αριστοτέλη από την κοινωνία είναι να εξασφαλίσει στον φιλόσοφο προστασία και ασφάλεια, ώστε αυτός σε συνθήκες απόλυτης ελευθερίας, απρόσκοπτα να αφοσιωθεί στη φιλοσοφική έρευνα. Η κοινωνία μπορεί να περιμένει ως αντάλλαγμα από τον φιλόσοφο όχι μια γνώση με πρακτική εφαρμογή, αλλά γνώση που θα συνεισφέρει σε μια γενική ερμηνεία του κόσμου, της ζωής και της κοινωνίας, που θα ικανοποιήσει την έμφυτη ανάγκη του ανθρώπου για γνώση και κατανόηση.

***ἐπιστήμη***

Ο όρος σημαίνει την ακριβή γνώση. Το ρήμα ***ἐπίσταμαι*** εκφράζει μια πιο έντονη σημασία από το *γιγνώσκω* και σημαίνει «γνωρίζω καλά», «γνωρίζω με βεβαιότητα». Ο Αριστοτέλης συνδέει την *ἐπιστήμη* με το *λόγον ἒχον* μέρος της ψυχής του ανθρώπου, με τη λογική λειτουργία του ανθρώπου. Η *ἐπιστήμη* εκφράζει ένα ανώτερο επίπεδο προσέγγισης και γνώσης, που υπερβαίνει την απλή εμπειρική μάθηση ή την κατοχή και τη γνώση μιας τέχνης. Ταυτόχρονα δηλώνει και το σύνολο των τεκμηριωμένων γνώσεων σε συγκεκριμένο και διακριτό τομέα επιστητού.

***Η τυπική δομή του συλλογισμού***

 **1η προκείμενη**

ὁ μῦθος σύγκειται ἐκ θαυμασίων (= ο μύθος συντίθεται από γεγονότα άξια θαυμασμού)

**2η προκείμενη**

Διὰ τὸ θαυμάζειν οἱ ἄνθρωποι καὶ νῦν (εννοείται καὶ τὸ πρῶτον ἤρξαντο φιλοσοφεῖν από πριν) (= όπως συμβαίνει και τώρα, οι άνθρωποι άρχισαν για πρώτη φορά να φιλοσοφούν από περιέργεια και θαυμασμό)

**Συμπέρασμα**

ὁ φιλόμυθος φιλόσοφός πώς ἐστιν (= όποιος αγαπά τους μύθους κατά κάποιον τρόπο είναι και φιλόσοφος)

Η συλλογιστική πορεία αναλυτικότερα → Οι μύθοι περιέχουν αφηγήσεις γεγονότων και φαινομένων που προκαλούν θαυμασμό, καθώς είναι αξιοθαύμαστα, αξιοπερίεργα, δυσερμήνευτα. → Ο θαυμασμός προκαλεί συνειδητοποίηση της άγνοιας. → Η συνειδητοποίηση της άγνοιας δημιουργεί την ανάγκη για γνώση, δηλαδή για την απάντηση στα μεγάλα ερωτήματα για τον θεό, τον κόσμο και τον άνθρωπο. → Με τα ερωτήματα όμως που έχουν σχέση τον θεό, τον κόσμο και τον άνθρωπο ασχολείται και η φιλοσοφία, αν και ο μύθος αποτελεί έναν διαφορετικό τρόπο σκέψης από τη φιλοσοφία. Συμπέρασμα: Ο φιλόμυθος είναι κατά μία έννοια φιλόσοφος.

|  |
| --- |
| *Αισθητικά και υφολογικά σχόλια* |

Οι αισθητικές, υφολογικές και γλωσσικές επιλογές του Αριστοτέλη στο παρόν κείμενο διαμορφώνουν έναν λόγο προσιτό σε ένα ευρύ κοινό και όχι μόνο σε όσους έχουν ασκηθεί και εντρυφήσει στην ακαδημαϊκή φιλοσοφία.

Το κείμενο αναφοράς διαρθρώνεται σε τρεις άξονες, καθένας από τους οποίους αναπτύσσεται σε μια περίοδο λόγου. Η τελευταία, τέταρτη περίοδος λόγου, αποτελεί τον επίλογο, όπου διατυπώνεται το κεντρικό συμπέρασμα-προέκταση της συλλογιστικής του φιλοσόφου.

1η περίοδος: Η φιλοσοφία ανάγεται στην περιέργεια και στον θαυμασμό.

2η περίοδος: Η φιλοσοφία αποτελεί τον δρόμο για να υπερβεί ο άνθρωπος την άγνοια, υπάρχει και νοηματοδοτείται καθ΄ εαυτήν.

3η περίοδος: Η φιλοσοφία γεννήθηκε αφότου οι άνθρωποι ξεπέρασαν τα βιοτικά προβλήματα και εξασφάλισαν χρόνο για χαλάρωση και απόλαυση.

4η περίοδος (Συμπέρασμα): Η φιλοσοφία είναι η μόνη ελεύθερη επιστήμη, δεν υπηρετεί καμία χρηστικότητα και ανάγκη.

Η επιλογή του Αριστοτέλη είναι να αποτυπώσει την πορεία του ανθρώπου προς τη φιλοσοφία με την ίδια τη φιλοσοφία. Περιγράφει σε τέσσερις περιόδους λόγου τα λογικά και εξελικτικά βήματα του ανθρώπου, από την απλή πορεία και το θαυμασμό ως την πληρέστερη βίωση του φιλοσοφικού στοχασμού με την καθεαυτή γνώση και την ελευθερία. Η σύνδεση των περιόδων λόγου αποκαλύπτει την ίδια την πορεία εξέλιξης της φιλοσοφικής σκέψης, με τρόπο ορθολογικό και αιτιολογικό, καθώς η αιτιολογική και συμπερασματική σύνδεση ακολουθεί την πορεία εξέλιξης της σκέψης του φιλοσόφου είτε οδηγώντας σε μία νέα σκέψη είτε επιβεβαιώνοντας τις υποθέσεις του.

Ωστόσο, επειδή πρόθεσή του είναι να περιγράψει και την ιστορική πορεία της φιλοσοφίας, ώστε να φωτίσει εναργέστερα την απαρχή της, χρησιμοποιεί εκφραστικά μέσα που καταδεικνύουν την ιστορικότητα της φιλοσοφίας στη **διαχρονία** και τη **συγχρονία** της. Χαρακτηριστική είναι, η χρήση του επιρρήματος ***νῦν***, με το οποίο η αρχή του *φιλοσοφεῖν* τίθεται στη συγχρονία της, εφόσον κάθε στιγμή, σε οποιοδήποτε παρόν, μπορεί κάποιος, με αφετηρία την έκπληξη, τον θαυμασμό και την περιέργεια, να αρχίσει να φιλοσοφεί. Στη συνέχεια η αιτιατική ***τὸ πρῶτον*** τοποθετεί την έναρξη του *φιλοσοφεῖν* στη διαχρονία της, εφόσον σε κάποια δεδομένη χρονική στιγμή στο παρελθόν, πάλι με την ίδια αφορμή, την έκπληξη, τον θαυμασμό και την περιέργεια, εμφανίστηκαν οι πρώτοι φιλόσοφοι. Επισημαίνουμε ακόμα ενδεικτικά για τη δήλωση της συγχρονίας και της διαχρονίας:

α. τη χρήση **επιρρηματικών χρονικών προσδιορισμών** (καὶ νῦν καὶ τὸ πρῶτον, ἐξ ἀρχῆς, εἶτα),

β. τη διπλή χρήση του ρήματος ***ἂρχομαι*** (ἢρξαντο, ἢρξατο),

γ. τη ρητή αναφορά στο ***συμβεβηκὸς***, δηλαδή στο ιστορικό συμβάν,

δ. τη ευρεία χρήση **ιστορικών χρόνων**.

Στη συνέχεια εξάλλου του κεφαλαίου ο Αριστοτέλης θα προβεί σε μια ιστορική και κριτική ανάλυση της συνεισφοράς των προγενέστερων από αυτόν φιλοσόφων και στοχαστών στη φιλοσοφία.

Το δοθέν απόσπασμα εισάγεται με τον αιτιολογικό σύνδεσμο ***γάρ***, ο οποίος αιτιολογεί την αμέσως προηγούμενη φράση «Ὃτι δ΄ οὐ ποιητικὴ, δῆλον καὶ ἐκ τῶν πρώτων φιλοσοφησάντων». Επομένως στο παρόν απόσπασμα ο φιλόσοφος επιχειρηματολογεί για να αποδείξει τον μη χρηστικό χαρακτήρα της φιλοσοφίας. Και στη συνέχεια γίνεται ευρεία χρήση **αιτιολογικών** και **συμπερασματικών** **συνδέσμων** στις περιόδους και στις ημιπεριόδους (*γάρ*, *διό*, *ὣστε*, *οὖν*), προκειμένου να παρουσιαστούν αιτιολογημένα τα διαδοχικά βήματα της σκέψης του φιλοσόφου.

Στο δοθέν απόσπασμα, επίσης, ο Αριστοτέλης κάνει ευρεία χρήση **έναρθρων απαρεμφάτων** (*τὸ θαυμάζειν*, *τὸ φεύγειν τὴν ἂγνοιαν*, *τὸ εἰδέναι*, *τὸ ἐπίστασθαι*) αντί των αντίστοιχων αφηρημένων ουσιαστικών. Με αυτή την υφολογική επιλογή επιδιώκει να δώσει έμφαση στον ενεργητικό και προσωπικό χαρακτήρα της φιλοσοφικής δραστηριότητας και με έμμεσο τρόπο αναφέρεται συγχρόνως στην ιστορικότητα της φιλοσοφίας.

Η επιλογή των ρημάτων ***ἐδίωκον***, ***ζητεῖσθαι***, ***ζητοῦμεν***, δείχνει την πρόθεση του Αριστοτέλη να παρουσιάσει την πιεστική ανάγκη προς το *φιλοσοφεῖν*, την έμφυτη ροπή του ανθρώπου που τρέφεται από την εξωτερική παρατήρηση των θαυμαστών, χωρίς ωστόσο να εξυπηρετεί καμία χρηστική ανάγκη. Η μετάβαση από το τριτοπρόσωπο παρελθοντικό *ἐδίωκον* στο πρωτοπρόσωπο παροντικό *ζητοῦμεν*, αν δεν έγινε για λόγους υφολογικής ποικιλίας, εντάσσει και τον ίδιο τον Αριστοτέλη στο χώρο της φιλοσοφίας, στη χορεία των ανθρώπων που υπηρετούν την κορυφαία επιστήμη, αυτήν που μόνη είναι ελεύθερη και καθιστά ελεύθερους και όσους την υπηρετούν.

Στη δεύτερη περίοδο λόγου ο Αριστοτέλης διακόπτει τη ροή του λόγου του με μια **παρένθεση**. Η παρένθεση περιλαμβάνει έναν συνειρμό: μύθος και φιλόσοφος συνδέονται, καθώς αποτελούν τρόπους διαφυγής του ανθρώπου από την άγνοια. Ταυτόχρονα ο φιλόσοφος στο περιεχόμενο της παρένθεσης υπαινίσσεται τη μετάβαση από τη μυθική σκέψη στην ορθολογική, αναγνωρίζοντας την προσφορά και της πρώτης στη διαμόρφωση των προϋποθέσεων για την κατάκτηση της γνώσης.

Χαρακτηριστική είναι στο κείμενο αναφοράς και η χρήση δύο αγαπημένων μεθόδων παράθεσης της σκέψης του Αριστοτέλη, των **παραδειγμάτων** και της **αναλογίας**. Φέρει λοιπόν ως παράδειγμα για τα μείζονα περίεργα τα σχετικά φαινόμενα με τη Σελήνη, τον Ήλιο, τα αστέρια και τη γέννηση των όντων. Αναλογία χρησιμοποιεί για να περιγράψει την ελευθερία που χαρακτηρίζει την επιστήμη της φιλοσοφίας, παραλληλίζοντάς τη με τον ελεύθερο άνθρωπο, που είναι κύριος του βίου του.

***Ενδεικτικές δραστηριότητες***

***Ερωτήσεις για την Εισαγωγή***

**1.** Ποια είναι η στάση του σύγχρονου ανθρώπου ως προς τα ερωτήματα που τέθηκαν από τους πρώτους Έλληνες φιλοσόφους;

**2.** Πώς ορίζεται και σε τι αποσκοπεί η φιλοσοφία;

**3.** Ποια είναι η σχέση της φιλοσοφίας με τους άλλους τομείς της διανοητικής δραστηριότητας;

**4.** Ποια ετερόκλητα στοιχεία παρουσιάζει η αρχαία ελληνική φιλοσοφία κατά την ευρεία χρονική περίοδο της ανάπτυξής της;

**5.** Διαπιστώνονται μετασχηματισμοί στο πεδίο των φιλοσοφικών θεωριών της ελληνικής αρχαιότητας;

**6.** Ποια ποικιλία ανθρωπίνων τύπων απηχείται στα πρόσωπα των αρχαίων Ελλήνων φιλοσόφων;

**7.** Τι διαπιστώνετε αναφορικά με τους χώρους και τα πολιτικά καθεστώτα, στο πλαίσιο των οποίων αναπτύχθηκε η αρχαία ελληνική φιλοσοφία;

**8.** Πότε και πώς αποκτά την αυτονομία της η αρχαία ελληνική φιλοσοφία;

**9.** Πώς αντιλαμβάνεστε την αυτοαναφορικότητα της φιλοσοφίας και τη σχέση της με την ιστορία;

***Α. Τι λέει το κείμενο;***

**1.** Να προσδιορίσετε το θέμα και τη δομή της ενότητας.

**2.** Ποιο περιεχόμενο δίνει στους όρους ***θαυμάζειν*** και ***φιλοσοφεῖν*** ο Αριστοτέλης;

**3.** Για ποιον λόγο οι άνθρωποι άρχισαν να φιλοσοφούν; Ποια ανάγκη ικανοποιεί η φιλοσοφία, κατά τον Αριστοτέλη;

**4.** Με ποιο νόημα συνδέει ο Αριστοτέλης τη φιλοσοφία με τη ραστώνη;

**5.** Ποια φαίνεται να είναι η γνώμη του Αριστοτέλη για τις ερμηνείες των φαινομένων και των πράξεων που υπάρχουν στις προγενέστερες μυθικές αφηγήσεις;

**6.** Σε ποια σημεία του κειμένου φαίνεται το ενδιαφέρον του Αριστοτέλη για την ιστορικότητα της φιλοσοφίας;

**7.** Ποιο είναι το περιεχόμενο των όρων ***ἐπιστήμη*** και ***φρόνησις*** στο κείμενο;

**8.** Ποια είναι τα φυσικά φαινόμενα που εντυπωσίαζαν τους ανθρώπους;

**9.** Ποια η σημασία των ρημάτων ***θαυμάζω***, ***φιλοσοφῶ*** και ***ἀπορῶ*** και ποια η μεταξύ τους σχέση;

**10.** Ποιος είναι ο κύριος στόχος της φιλοσοφικής ενασχόλησης;

**11.** Ποια θέματα προκαλούσαν τον θαυμασμό των ανθρώπων;

**12.** Πώς συνδέεται η απορία και ο θαυμασμός με την άγνοια;

**13.** Ποια είναι η σχέση του μύθου και της φιλοσοφίας;

**14.** Ποιες προϋποθέσεις έπρεπε να καλύψει ο άνθρωπος πριν αρχίσει να φιλοσοφεί;

**15.** Ποιος χαρακτηρισμός αποδίδεται στη φιλοσοφία και γιατί;

**16.** Για ποιον λόγο φιλοσοφεί τελικά ο άνθρωπος;

**17.** Ποια είναι η μορφή του συλλογισμού της περιόδου;

**18.** Τι μέσο πειθούς εισάγεται με το ρήμα ***μαρτυρεῖ***;

***Β. Ας εμβαθύνουμε στο νόημα του κειμένου***

**1.** Σε ποιο έργο του Αριστοτέλη ανήκει το συγκεκριμένο απόσπασμα; Να δικαιολογήσετε τον τίτλο του έργου.

**2. *Οἷον περὶ τε τῶν τῆς σελήνης παθημάτων*** ***καὶ τῶν περὶ τὸν ἣλιον καὶ τὰ ἂστρα καὶ περὶ τῆς τοῦ παντὸς γεννέσεως***: Σε ποια φάση της αρχαίας ελληνικής φιλοσοφίας αναφέρεται ο Αριστοτέλης με το συγκεκριμένο παράδειγμα;

**3.** Τι φανερώνει η χρήση των ρημάτων ***ἐδίωκον***, ***ζητεῖσθαι***, ***ζητοῦμεν*** για τον τρόπο που τίθενται τα φιλοσοφικά ερωτήματα;

**4.** Ποια είναι η λειτουργία του παρενθετικού τμήματος στη δεύτερη περίοδο λόγου του κειμένου;

**5.** Ο φιλοσοφικός λόγος του Αριστοτέλη χαρακτηρίζεται από μια εκλογικευμένη, αφαιρετική χρήση της ιστορίας που υπηρετεί τους φιλοσοφικούς του στόχους. Επιβεβαιώνεται αυτή η άποψη στο κείμενο;

**6.** Ποιοι είναι οι χρονικοί προσδιορισμοί στο χωρίο και ποια η λειτουργία τους;

**7.** Ποιο είναι το περιεχόμενο και η λειτουργία των αιτιολογικών προσδιορισμών;

**8.** Ποια παρομοίωση υπάρχει στο κείμενο και ποια η λειτουργία της;

**9.** Πώς συνδέεται το παρενθετικό επιχείρημα «***διὸ καὶ ὁ φιλόμυθος... ἐκ θαυμασίων»*** με το υπόλοιπο απόσπασμα; Γιατί το παραθέτει ο Αριστοτέλης;

**10. *«τὸ θαυμάζειν***, ***τὸ φεύγειν τὴν ἄγνοιαν***, ***τὸ εἰδέναι***, ***τὸ ἐπίστασθαι»***: Τι υποδηλώνει η χρήση έναρθρων απαρεμφάτων αντί για τις αντίστοιχες αφηρημένες έννοιες;

***Γ. Για τη γλώσσα του κειμένου***

**1.** Να βρείτε στο κείμενο αναφοράς λέξεις με ετυμολογική συγγένεια με τις παρακάτω λέξεις: **κοιτώνας**, **εχέγγυο**, **γενναιοφροσύνη**, **βεβαιότητα**, **διαφήμιση**, **οντότητα**, **ανελεύθερος**, **πένθος**, **αγενής**, **ανιστόρητος**, **ανυπόστατος**, **κωμικός**, **μισαλλόδοξος**, **πλεονεξία**, **σταυρός**

**2.** Να γράψετε από ένα συνώνυμο στην αρχαία ελληνική για τις λέξεις: **θαυμάζειν**, **οἲεται**, **εἰδέναι**, **μαρτυρεῖ**, **ὑπαρχόντων**, **ἂλλου**.

**3.** Να γράψετε από ένα αντώνυμο στην αρχαία ελληνική για τις λέξεις: **ἐλεύθερος**, **ἀρχή**, **μικρόν**, **ἀναγκαῖον**, **οὐδεμία**, **ἂγνοια**, **δῆλον**, **ἑτέρα**, **ῥαστώνη**.

**4. πρόχειρα**, **παθημάτων**, **ἐδίωκον**, **διαγωγήν**: Ποια σημασία έχουν αυτές οι λέξεις στο κείμενο; Με ποια διαφορετική σημασία χρησιμοποιούνται στη νέα ελληνική;

**5.** Να βρείτε στο κείμενο αναφοράς από δύο ομόρριζες λέξεις για τα ρήματα: **χρήομαι,-ῶμαι, γιγνώσκω** και τη λέξη **ἐπιστήμων.**